
Nr.216, datë 10.4.2004

PËR ORGANIZIMIN DHE FUNKSIONIMIN E DREJTORISË SË PËRGJITHSHME TË METROLOGJISË DHE tË KALIBRIMIT

Në mbështetje të nenit 100 të Kushtetutës dhe të pikës 5 të nenit 6 të ligjit nr.8996, datë 30.1.2003 "Për njësitë e matjes dhe kontrollin e mjeteve matëse (metrologjinë)", me propozimin e Zëvendëskryeministrit, Këshilli i Ministrave

VENDOSI:

1. Ngritjen e Drejtorisë së Përgjithshme të Metrologjisë dhe të Kalibrimit, person juridik, publik, në varësi të Ministrit të Ekonomisë, e specializuar për njësitë e matjes dhe kontrollin e mjeteve matëse.
2. Misioni i Drejtorisë së Përgjithshme të Metrologjisë dhe të Kalibrimit është:
- të ngrejë dhe të menaxhojë sistemin kombëtar të metrologjisë në Republikën e Shqipërisë, në pajtueshmëri me metrologjinë globale dhe rajonale;
- të mbrojë interesat e konsumatorëve, nëpërmjet organizimit të kontrollit të mjeteve matëse në sektorët e shëndetësisë, të higjienës, të sigurimit teknik dhe të shërbimeve;
- t'u ofrojë mundësi prodhuesve dhe përdoruesve që të sigurojnë saktësinë e mjeteve matëse, për të qenë konkurrues me prodhimet e tyre në tregun global.
3. Drejtoria e Përgjithshme e Metrologjisë dhe e Kalibrimit organizohet dhe funksionon sipas kësaj strukture:
- zyra qendrore, me seli në Tiranë;
- degë në çdo qark;
- zyra në çdo rreth.
4. Degët në qarqe janë në varësi të drejtorit të përgjithshëm, ndërsa zyrat në rrethe janë në varësi të degëve në qarqe.
5. Drejtoria e Përgjithshme e Metrologjisë dhe e Kalibrimit drejtohet nga Drejtori i Përgjithshëm, i cili emërohet nga Kryeministri.
Për nëpunësit e Drejtorisë së Përgjithshme të Metrologjisë dhe të Kalibrimit, drejtuesit, shefat e sektorëve, specialistët dhe inspektorët e kontrollit të mjeteve matëse zbatohet legjislacioni për shërbimin civil, ndërsa për personelin mbështetës zbatohet legjislacioni i punës.
6. Drejtoria e Përgjithshme e Metrologjisë dhe e Kalibrimit, për kryerjen e detyrave dhe të funksioneve të veta, ngre dhe administron laboratorë të ruajtjes së etaloneve kombëtare në njësitë e matjes dhe të kalibrimit të mjeteve matëse. Strukturat e Drejtorisë së Përgjithshme të Metrologjisë dhe të Kalibrimit administrojnë laboratorët e tyre të kalibrimit dhe të verifikimit të mjeteve matëse, sipas rregullave administrative dhe teknike të përcaktuara.
7. Drejtoria e Përgjithshme e Metrologjisë dhe e Kalibrimit, në bashkëpunim me institucionet e pushtetit qendror dhe vendor, brenda 6-mujorit të parë të vitit 2004, të sigurojë mjediset e punës për strukturat në qendër dhe në rrethe, në përputhje me nevojat për rritjen e frytshmërisë në punë dhe realizimin e investimeve për përmirësimin e teknologjisë.
8. Drejtoria e Përgjithshme e Metrologjisë dhe e Kalibrimit, në bashkëpunim me institucionet kërkimore-shkencore, përcakton emërtesën dhe nivelin e etaloneve kombëtare të njësive të matjes dhe rregullat për ruajtjen dhe përdorimin e tyre.
9. Drejtoria e Përgjithshme e Metrologjisë dhe e Kalibrimit mund të angazhojë edhe specialistë të jashtëm, të kualifikuar për kryerjen e detyrave të veçanta. Shpërblimi për këta specialistë të jetë 2500 lekë për ditë-pune, por jo më shumë se për një periudhë prej 30 ditësh në vit për çdo specialist.
10. Drejtoria e Përgjithshme e Metrologjisë dhe e Kalibrimit financohet nga Buxheti i Shtetit, në formën e subvencioneve ose granteve, nga të ardhurat që krijon nëpërmjet shërbimeve që kryhen dhe nga donacionet. Llogaritja dhe përdorimi i financimit nga Buxheti i Shtetit dhe të ardhurat e veta bëhen sipas rregullave të përcaktuara me akt të përbashkët të Ministrit të Ekonomisë dhe Ministrit të Financave.
11. Drejtoria e Përgjithshme e Metrologjisë dhe e Kalibrimit harton rregulloren e vet, e cila miratohet nga Ministri i Ekonomisë. Në rregullore përcaktohen të drejtat dhe detyrat e çdo hallke të strukturës së kësaj drejtorie dhe të çdo punonjësi në veçanti, si dhe marrëdhëniet e veçanta të punës, mbështetur në aktet ligjore e nënligjore në fuqi.
12. Drejtori i Përgjithshëm raporton, periodikisht, te Ministri i Ekonomisë për ecurinë e punës. Marrëdhëniet ndërmjet Drejtorisë së Përgjithshme të Metrologjisë dhe të Kalibrimit dhe strukturave përkatëse të Ministrisë së Ekonomisë rregullohen në bazë të urdhrave dhe udhëzimeve të Ministrit të Ekonomisë.
Ministri i Ekonomisë miraton strategjitë afatgjata të zhvillimit dhe planin vjetor të punës së kësaj drejtorie.
13. Vendimi nr.212, datë 4.5.1993 i Këshillit të Ministrave "Për metrologjinë", shfuqizohet.
14. Ngarkohen Ministri i Ekonomisë dhe Drejtoria e Përgjithshme e Metrologjisë dhe e Kalibrimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.217, datë 16.4.2004

PËR NDRYSHIMIN E PËRGJEGJËSISË SË ADMINISTRIMIT TË OBJEKTEVE TË ISH-REPARTIT TË FORCAVE TË NDËRHYRJES SË SHPEJTË (KOMBINAT), BERAT DHE TË ISH-REPARTIT TË FORCAVE TË NDËRHYRJES SË SHPEJTË 755, ELBASAN, NGA MINISTRIA E RENDIT PUBLIK, MINISTRISË SË DREJTËSISË

Në mbështetje të nenit 100 të Kushtetutës dhe të neneve 13 e 15 të ligjit nr.8743, datë 22.2.2001 "Për pronat e paluajtshme të shtetit", me propozimin e Ministrit të Drejtësisë, Këshilli i Ministrave

VENDOSI:

1. Ndryshimin e përgjegjësisë së administrimit të objekteve të ish-repartit të Forcave të Ndërhyrjes së Shpejtë (Kombinat), Berat dhe të ish-repartit të Forcave të Ndërhyrjes së Shpejtë 755, Elbasan, nga Ministria e Rendit Publik, Ministrisë së Drejtësisë.
2. Në vendimin nr.250, datë 24.4.2003 të Këshillit të Ministrave "Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Rendit Publik", në listën e pronave që i janë lënë në përgjegjësi administrimi drejtorisë së policisë të qarkut Berat, në formularin nr.1 hiqet pasuria me numër rendor 1 dhe në listën e pronave që i janë lënë në përgjegjësi administrimi drejtorisë së policisë të qarkut Elbasan, në formularin nr.3 hiqen pasuritë me numër rendor 23 e 25.
3. Ngarkohen Ministri i Drejtësisë, Ministri i Rendit Publik dhe Kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Fatos Nano

VENDIM
Nr.219, datë 16.4.2004

PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI 
ALBPETROL SHA

Në mbështetje të nenit 100 të Kushtetutës dhe të neneve 8 pika 3 e 13 të ligjit nr.8743, datë 22.2.2001 "Për pronat e paluajtshme të shtetit", me propozimin e Ministrit të Pushtetit Vendor dhe të Decentralizimit, Këshilli i Ministrave

VENDOSI:

1. Miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Albpetrol sh.a.
Lista përbëhet nga 181 (njëqind e tetëdhjetë e një) fletë, që i bashkëlidhen këtij vendimi.
2. Ngarkohen Ministri i Industrisë dhe i Energjetikës, Ministri i Pushtetit Vendor dhe i Decentralizimit dhe Kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


Vendim
Nr.220, datë 16.4.2004

PËR NDRYSHIMIN E PËRGJEGJËSISË SË AdMINIStRIMIT TË MJEDISEVE TË KATIT TË PARË TË DEGËS SË MOBILIZIMIT NË BILISHT, TË CILAT JANË NË PËRGJEGJËSI ADMINISTRIMI TË MINISTRISË SË MBROJTJES DHE PËR NJË NDRYSHIM NË VENDIMIN NR.515, DATË 18.7.2003 TË KËSHILLIT TË MINISTRAVE "PËR MIRaTIMIN E LISTËS SË INVENTARIT TË PRONAVE TË PALUAJTSHME SHTETëRORE, Të CILAT I KALOJNë NË PËRGJEGJËSI ADMINISTRIMI MINISTRISË SË MBROJTJES"

Në mbështetje të nenit 100 të Kushtetutës, të shkronjës "c" të nenit 15 të ligjit nr.8743, datë 22.2.2001 "Për pronat e paluajtshme të shtetit" dhe të neneve 124 e 128 të ligjit nr.8485, datë 12.5.1999 "Kodi i Procedurave Administrative të Republikës së Shqipërisë", me propozimin e Ministrit të Mbrojtjes, Këshilli i Ministrave

VENDOSI:

1. Mjediseve të katit të parë të degës së mobilizimit në qytetin e Bilishtit t'u ndryshojë përgjegjësia e administrimit, nga Ministria e Mbrojtjes te prefekti i qarkut të Korçës për t'u përdorur për sistemimin e sektorit të PMNZSH-së.
2. Nga prona me numër rendor 574 "Dega e mobilizimit" në Bilisht, Korçë, kati i parë i komponentit të pronës me emërtimin "Zyra", të hiqet nga lista e inventarit të pronave të paluajtshme shtetërore, e cila i bashkëlidhet vendimit nr.515, datë 18.7.2003 të Këshillit të Ministrave.
3. Prefektit të qarkut të Korçës i ndalohet ta ndryshojë destinacionin e pronës së përcaktuar në këtë vendim, ta tjetërsojë ose t'ua japë në përdorim të tretëve.


4. Ngarkohen Ministri i Mbrojtjes, Ministri i Pushtetit Vendor dhe i Decentralizimit, prefekti i qarkut të Korçës dhe Kryeregjistruesi i Pasurive të Paluajtshme të Republikës së Shqipërisë të ndjekin procedurat e nevojshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


Vendim
Nr.222, datë 16.4.2004

Për disa ndryshime dhe shtesa në vendimin nr.205, datë 13.4.1999 të Këshillit të Ministrave “Për miratimin e dispozitave zbatuese të Kodit Doganor”

Në mbështetje të nenit 100 të Kushtetutës, të nenit 13 të ligjit nr.8449, datë 27.1.1999 “Kodi Doganor i Republikës së Shqipërisë”, të ndryshuar, dhe të neneve 124 e 128 të ligjit nr.8485, datë 12.5.1999 “Kodi i Procedurave Administrative të Republikës së Shqipërisë”, me propozimin e Ministrit të Financave, Këshilli i Ministrave

Vendosi:

Në vendimin nr.205, datë 13.4.1999 të Këshillit të Ministrave të bëhen këto ndryshime dhe shtesa:
Titulli 2, krerët I, II, III deri te pika 12 dhe IV, ndryshohen si më poshtë vijon:

“Titulli 2

Organizimi i administratës, i personelit doganor dhe i veprimtarisë doganore

Kreu i

Organizimi dhe përgjegjësitë e administratës doganore qendrore, në përputhje me paragrafin e tretë të nenit 9 të Kodit 

3. DREJTORIA E PËRGJITHSHME E DOGANAVE ORGANIZOHET NË TRI DEPARTAMENTE:
a) Departamenti administrativ;
b) Departamenti teknik;
c) Departamenti operativ dhe hetimor.
Çdo departament drejtohet nga një nëndrejtor i përgjithshëm, i cili emërohet në përputhje me pikën 1 të nenit 14 të Kodit.
Drejtoritë dhe sektorët në përbërje të departamenteve drejtohen, përkatësisht, nga nëpunës zyrtarë të kategorive A e B.
Nëndrejtori i përgjithshëm dhe drejtori i drejtorisë rajonale varen drejtpërdrejt nga drejtori i përgjithshëm.
Drejtoria e Marrëdhënieve me Jashtë, Drejtoria e Kontrollit të Brendshëm dhe Zyra e Shtypit dhe e Marrëdhënieve me Publikun varen, drejtpërdrejt, nga drejtori i përgjithshëm.




4. DEPARTAMENTI ADMINISTRATIV PËRBËHET NGA DREJTORITË DHE SEKTORËT E MËPOSHTËM, TË CILËT USHTROJNË, PËRKATËSISHT, KËTO FUNKSIONE KRYESORE:
4.1 Drejtoria e administrimit të Personelit dhe e trajnimit
a) Sektori i administrimit të personelit
Në përputhje me legjislacionin në fuqi për administratën publike, sektori i administrimit të personelit ushtron këto përgjegjësi kryesore: 
- kryen procedurat e rekrutimit të personelit doganor;
- administron procedurat për emërimet, ngritjen në detyrë; 
- zbaton masat disiplinore dhe bën largimin nga detyra; 
- administron transferimin e personelit brenda zyrave të administratës doganore, përfshirë edhe dërgimin e përkohshëm në detyrë;
- kontrollon orarin e punës, organizimin e turneve të shërbimit dhe praninë e personelit në zyrat e Drejtorisë së Përgjithshme;
- organizon dërgimin dhe marrjen e letërkëmbimit;
- administron lëshimin e kartave të identitetit në shërbim për personelin doganor, si dhe veprimtarinë e sekretarisë dhe të arkivit të Drejtorisë së Përgjithshme.
b) Sektori i trajnimit
Ky sektor ushtron këto përgjegjësi kryesore:
- këshillon nëndrejtorin administrativ për politikën e trajnimit;
- harton planin vjetor të trajnimit në zbatim të strategjisë së trajnimit, në bazë të nevojave;
- administron, drejton, kontrollon, monitoron, mbështet dhe ndihmon të gjitha veprimtaritë trajnuese, në përputhje me buxhetin e përcaktuar;
- harton programet e trajnimeve bazë, të rifreskimit dhe të specializimit dhe krijon kushtet për trajnim;
- bashkërendon burimet e brendshme dhe të jashtme për çështjet e trajnimit.
4.2. Drejtoria e Kompjuterizimit
Drejtoria e Kompjuterizimit përbëhet nga dy sektorë:
- sektori i mbështetjes dhe sektori i zhvillimit. Funksionet kryesore të kësaj drejtorie janë përcaktimi i nevojave të zyrave të Drejtorisë së Përgjithshme dhe i zyrave vendore në fushën e kompjuterizimit, përfshirë këtu pajisjet dhe strukturën e nevojshme për përdorimin e sistemeve të tilla. Projekton, zbaton dhe mirëmban sistemet e kompjuterizuara doganore.
4.3 Drejtoria e Investimeve dhe e Logjistikës
Drejtoria e Investimeve dhe e Logjistikës përbëhet nga këta sektorë:
a) sektori i investimeve, 
b) sektori i logjistikës, 
c) njësia e prokurimeve.
Funksionet kryesore janë planifikimi, në bashkëpunim me zyrat e departamenteve, i blerjeve, ndërtimit, rindërtimit, mirëmbajtjes dhe shërbimeve në sistemin doganor. Kjo drejtori, në bashkëpunim me zyrat e tjera të interesuara, realizon procedurat e blerjes, në përputhje me legjislacionin në fuqi. Administron dhe mirëmban burimet materiale të Drejtorisë së Përgjithshme.
4.4 Drejtoria e Financës
Drejtoria e financës përbëhet nga sektori i buxhetit dhe sektori i kontabilitetit. Funksionet kryesore janë analizat financiare dhe të bilancit, si dhe përgatitja e planit vjetor të Drejtorisë së Përgjithshme të Doganave e përdorimi i burimeve financiare, mbajtja e kontabilitetit, shpërndarja dhe dhënia e fondeve të nevojshme për funksionimin e zyrave qendrore, rajonale e vendore, si dhe për pagimin e shpërblimin e personelit doganor dhe dhënia e pagave dhe e shpërblimeve të tjera shtesë personelit të Drejtorisë së Përgjithshme, e administrimi i dietave.





5. DEPARTAMENTI TEKNIK PËRBËHET NGA DREJTORITË DHE SEKTORËT E MËPOSHTËM, QË KRYEJNË KËTO FUNKSIONE KRYESORE:
5.1 Drejtoria e Procedurave dhe e Borxhit Doganor 
a) Sektori i procedurave
Ky sektor administron procedurat për lëshimin e autorizimeve për agjentët doganorë, për lëvizjen e mallrave dhe të bagazheve brenda territorit doganor të Republikës së Shqipërisë, për deklaratat përmbledhëse dhe magazinimin e përkohshëm të mallrave, për deklarimin doganor, për dispozitat që kanë të bëjnë me turizmin ndërkombëtar, për procedurat e vendosjes në qarkullim të lirë dhe të eksportit. Gjithashtu, administron procedurat e transitit, të përpunimit aktiv dhe pasiv, të përpunimit nën kontroll doganor, të lejimit të përkohshëm, procedurat e magazinimit doganor, zonat e lira dhe magazinat e lira, magazinat e furnizimit dhe Duty Free Shops-et, furnizimet dhe pajisjet për përdorim në bord të mjeteve të transportit, ndalimet dhe kufizimet në importimin dhe eksportimin e mallrave edhe për mallrat me karakter fitosanitar, mjedisor e kulturor. Ky sektor administron edhe procedurat e kontrollit e të transferimit fizik të valutës.
b) Sektori i borxhit doganor
Ky sektor administron procedurat doganore për lindjen dhe rikuperimin e
borxhit doganor, si dhe procedurat e dhënies së garancisë. Harton udhëzimet për kontabilizimin e të ardhurave nga detyrimet e importit ose të eksportit, vjeljen e detyrimeve, rimbursimin ose shlyerjen e borxhit doganor. Ky sektor jep udhëzimet për përdoruesit për sistemet e të dhënave, të formularëve, të regjistrave dhe blloqeve përkatëse, të nevojshme për mbajtjen e llogarive doganore.
5.2 Drejtoria e Tarifës së Origjinës dhe e Vlerës 
a) Sektori i tarifës
Ky sektor administron nomenklaturën e mallrave, tarifat doganore dhe shënimet shpjeguese për tarifën, të dhënat e detyrueshme tarifore, përjashtimet dhe pezullimet tarifore.
b) Sektori i origjinës
Ky sektor administron rregullat për origjinën e mallrave dhe marrëveshjet preferenciale përkatëse, si dhe mbikëqyr procedurat e lëshimit të certifikatave të origjinës preferenciale, zbatimin e masave të politikës tregtare, të kuotave dhe tavaneve tarifore dhe masat antidumping.
c) Sektori i vlerës
Ky sektor administron metodat dhe procedurat e vlerësimit doganor të mallrave dhe kurset e shkëmbimit monetar.
5.3 Drejtoria Juridike
a) Sektori i legjislacionit
Ky sektor harton propozimet ligjore për çështje që kanë të bëjnë me fushën doganore. Organizon këshillimin ligjor të zyrave të tjera të departamenteve të administratës qendrore, rajonale dhe të zyrave vendore, me kërkesën e tyre, si dhe përgatit kontratat në emër të Drejtorisë së Përgjithshme të Doganave.
b) Sektori i mosmarrëveshjeve
Ky sektor përfaqëson administratën doganore në organet gjyqësore për zgjidhjen e mosmarrëveshjeve doganore, si dhe u jep ndihmë ligjore zyrave doganore për vjeljen e borxheve dhe shqyrton apelimet administrative.
5.4 Drejtoria e Statistikës
a) Sektori i analizave ekonomike
Ky sektor analizon të dhënat për lëvizjen e mallrave shqiptare dhe joshqiptare, që hyjnë e dalin nga territori doganor i Republikës së Shqipërisë, përgatit dokumentet përkatëse që do të jenë objekt i vlerësimit nga zyrat e interesuara, si dhe bën shpërndarjen e këtyre dokumenteve pranë autoriteteve përkatëse, në përputhje me legjislacionin në fuqi.
b) Sektori i mbledhjes, i përpunimit dhe i raportimit të të dhënave 
Ky sektor mbledh, administron dhe përpunon të dhënat doganore.
5.5 Drejtoria e Laboratorit Kimik Doganor
a) Sektori i standardeve, i metodikave dhe administrimit
Ky sektor kryen studimet e metodave dhe të teknikave për analizën kimike, teknologjike dhe merceologjike të mallrave, si dhe administron e mirëmban pajisjet e laboratorit kimik doganor.
b) Sektori i analizave dhe i klasifikimeve
Ky sektor kryen analizat laboratorike të mostrave të marra nga zyrat vendore, lëshon certifikatat përkatëse për verifikimin e llojit të mallrave dhe klasifikimin tarifor të tyre.

6. DEPARTAMENTI OPERATIV DHE HETIMOR PËRBËHET NGA KËTO DREJTORI DHE SEKTORË, TË CILËVE U JANË NGARKUAR FUNKSIONET KRYESORE TË MËPOSHTME:
6.1 Drejtoria e Antikontrabandës përbëhet nga:
a) sektori i antikontrabandës tokësore, 
b) sektori i antikontrabandës detare, 
c) njësia antitrafik.
Funksionet kryesore të saj janë përpunimi i strategjive dhe i planit antikontrabandë, kryerja e kontrolleve fizike dhe dokumentare në bazë të të dhënave të analizimit të riskut, në çdo vend brenda territorit doganor të Republikës së Shqipërisë, duke shqyrtuar mallrat, personat dhe mjetet e transportit, për të zbuluar dhe frenuar kontrabandën brenda territorit doganor shqiptar dhe nga territori i vendeve të tjera. Nëpërmjet kontrolleve identifikon dhe jep të dhëna për veprimtarinë ose personat e dyshimtë dhe për data base-in e të dhënave. Gjithashtu, kjo drejtori ndihmon në hetimin e shkeljeve doganore.
6.2 Drejtoria e Hetimit
Kjo drejtori ndërmerr hetime përmes kontrolleve dokumentare dhe fizike, duke përfshirë kontrollin pranë mjediseve të operatorëve ekonomikë, për të hetuar çdo shkelje doganore të mundshme, në çdo pikë të territorit doganor të Republikës së Shqipërisë. Ajo mbledh të dhëna për data base-in, përgatit kallëzimet penale për në organin e prokurorisë, si dhe harton raporte dhe praktika në ndihmë të këtij organi. Mbledh të dhëna për shkeljet doganore të dyshuara, faktike ose të mundshme, kryen kërkime duke shfrytëzuar marrëveshjet e asistencës administrative dypalëshe, të nënshkruara me administratat doganore të vendeve të tjera. Kjo drejtori analizon të dhëna për veprimtaritë ose personat e dyshimtë dhe siguron udhëzime dhe mbështetje për personelin, që vepron në fushën e hetimit dhe të antikontrabandës, administron dhe përdor data base-in e Shërbimit Informativ të Shtetit.
6.3 Drejtoria e informacionit përbëhet nga: 
a) sektori i inteligjencës operative;
b) sektori i përpunimit të të dhënave dhe i analizës së riskut.
Funksionet kryesore të kësaj drejtorie janë mbledhja, përpunimi i të dhënave nga burimet e brendshme dhe të jashtme simotra doganore dhe/ose strukturat e tjera të luftës kundër trafiqeve dhe krimit ndërkufitar, duke përfshirë këtu informatorët, dhe prodhon inteligjencën doganore operacionale, taktike dhe strategjike. Administron dhe zbaton marrëveshjet dypalëshe dhe shumëpalëshe për asistencë të ndërsjellë administrative doganore, si dhe konventat përkatëse në fushën e parandalimit, zbulimit dhe ndëshkimit të shkeljeve doganore dhe të trafiqeve të jashtëligjshme ku ka aderuar. Përgatit dhe furnizon analizat e riskut për rritjen e frytshmërisë së kontrolleve doganore dhe ushtrimin e kontrolleve me bazë inteligjencën.
Furnizon me inteligjencë Drejtorinë e Antikontrabandës, drejtorinë e hetimit, njësinë e kontrollit pas zhdoganimit, drejtoritë teknike dhe strukturat operacionale vendore dhe rajonale.
6.4 Njësia e bashkërendimit dhe e mbështetjes
Kjo njësi siguron bashkërendimin e veprimtarisë së Departamentit Operativ Hetimor dhe mbështetjen logjistike me transport, telekomunikacion etj. Gjithashtu, ajo siguron komunikimin operativ 24 orësh, nëpërmjet qendrës së ndërlidhjes.
6.5 Njësia e kontrollit pas zhdoganimit
Kjo njësi ndërmerr kontrolle dokumentare dhe fizike, pas çlirimit të mallrave, për të verifikuar të gjithë dokumetacionin tregtar dhe çdo të dhënë tjetër, që lidhet me veprimet doganore të operatorëve ekonomikë dhe veprimet e mëtejshme tregtare, që kanë të bëjnë me këto mallra. Këto kontrolle bëhen pranë mjediseve të operatorëve ekonomikë, që kanë lidhje të drejtpërdrejtë ose të tërthortë me veprimet doganore, si dhe përmes rishqyrtimit të praktikave doganore, brenda sistemit doganor.
Kjo njësi ndërmerr me nismën e vet apo me kërkesën e operatorëve ekonomikë, rishikimin dhe verifikimin e saktësisë të të dhënave të deklaratës doganore, si dhe përpunon e analizon, përmes teknikave të menaxhimit të dhënat e siguruara nga strukturat e tjera të administratës doganore e administratave simotra.
7. Drejtoritë e mëposhtme varen drejtpërdrejt nga Drejtori i Përgjithshëm dhe kanë këto përgjegjësi kryesore:
7.1 Drejtoria e Kontrollit të Brendshëm përbëhet nga:
a) sektori i kontrollit financiar, 
b) sektori i kontrollit operacional.
Funksionet kryesore janë analiza e të ardhurave doganore, duke pasur si qëllim kontrollin dhe inspektimin e përgjithshëm të veprimtarisë së Drejtorisë së Përgjithshme të Doganave, kontrollin dhe mbikëqyrjen e veprimtarisë së drejtorive rajonale dhe të zyrave doganore vendore nga pikëpamja financiare, administrative dhe procedurale, përgatitjen e raporteve për drejtorin e përgjithshëm ose, kur është e nevojshme, për komitetin disiplinor, të parashikuar në pikën 17 të këtyre dispozitave.
7.2 Drejtoria e Marrëdhënieve me Jashtë
Kjo drejtori përgatit, në bashkëpunim me Drejtorinë Juridike, marrëveshjet e asistencës administrative dypalëshe dhe/ose shumëpalëshe për çështje doganore, si dhe konventat ndërkombëtare në fushën doganore për bashkëpunim ndërkombëtar. Gjithashtu, administron marrëdhëniet me administratat doganore të vendeve të tjera dhe organizmat përkatëse të Bashkimit Europian, organizon vizitat e delegacioneve doganore, brenda dhe jashtë vendit, si dhe kryen shërbime përkthimi në funksion të veprimtarisë së administratës doganore.
7.3 Zyra e shtypit dhe e marrëdhënieve me publikun
Kjo zyrë mban dhe zhvillon marrëdhëniet me masmedian dhe me komunitetin e biznesit, si dhe përgatit dhe ndjek zbatimin e programeve të publikimit të çdo risie në sistemin doganor.

Kreu II

8. ORGANIZIMI DHE PËRGJEGJËSITË E ADMINISTRATËS DOGANORE VENDORE
8.1 Zyrat vendore të administratës doganore organizohen në 5 drejtori rajonale, në përputhje me paragrafin e tretë të nenit 9 të Kodit Doganor. 
8.2 Drejtoritë rajonale përgjigjen për veprimtaritë doganore në territoret doganore, që përfshijnë qarqet e mëposhtme:
Rajoni nr.1: Lezhë, Shkodër, Malësi e Madhe, Tropojë, Has, Pukë, Mirditë, Kukës, Mat, Dibër dhe Bulqizë.
Rajoni nr.2: Kurbin, Krujë, Tiranë, Durrës dhe Kavajë.
Rajoni nr.3: Peqin, Elbasan, Gramsh, Librazhd, Pogradec, Korçë, Devoll dhe Kolonjë.
Rajoni nr.4: Vlorë, Mallakastër, Berat, Skrapar, Kuçovë, Fier dhe Lushnjë.
Rajoni nr.5: Tepelenë, Përmet, Gjirokastër, Delvinë dhe Sarandë.
8.3 Drejtoria rajonale nr.1 mbikëqyr degët doganore: Shkodër, Lezhë, Kukës dhe Blladë.
Drejtoria rajonale nr.2 mbikëqyr degët doganore: Tiranë, Rinas dhe Durrës.
Drejtoria rajonale nr.3 mbikëqyr degët doganore: Elbasan, Pogradec, Korçë dhe Kapshticë.
Drejtoria rajonale nr.4 mbikëqyr degët doganore: Berat, Fier dhe Vlorë.
Drejtoria rajonale nr.5 mbikëqyr degët doganore: Gjirokastër, Sarandë dhe Tri Urat.
Drejtoritë rajonale drejtohen nga zyrtarë të kategorisë A. Këto drejtori, duke ushtruar kompetencat dhe funksionet që u janë deleguar, mbikëqyrin territorin dhe personelin doganor brenda rajonit të tyre dhe përgjigjen për politikën, administrimin, frytshmërinë dhe veprimtarinë e zyrave doganore të rajonit të tyre.
Drejtori i Përgjithshëm i Doganave, në varësi të kushteve logjistike, administrative dhe operacionale, përcakton vendndodhjen e selisë së zyrave rajonale.
Drejtoritë rajonale, në përputhje me pikën 2 të nenit 9 të Kodit Doganor, organizohen në këta sektorë:

a) Sektori i kontrollit të brendshëm
Ky sektor përgjigjet për mbikëqyrjen dhe kontrollin e veprimtarisë së kryer nga zyrat doganore rajonale dhe për ushtrimin e përgjithshëm të funksioneve e të kompetencave të deleguara këtij posti.
b) Sektori i çështjeve të përgjithshme (administrimit)
Ky sektor përgjigjet për administrimin e çështjeve për personelin, që nuk është nën përgjegjësinë e ndonjërës prej drejtorive të Drejtorisë së Përgjithshme, për trajtimin, për marrëdhëniet me publikun dhe për çështjet e përgjithshme dhe ato doganore, që nuk janë nën përgjegjësinë e ndonjërit prej sektorëve të drejtorisë rajonale, për veprimtaritë financiare, për administrimin, në nivel vendor, të sistemeve informatike dhe për mbledhjen e të dhënave statistikore nga zyrat që ka në varësi, për t'i dërguar pranë Drejtorisë së Statistikës në Departamentin Teknik, si dhe për ushtrimin e përgjithshëm të funksioneve dhe të kompetencave të deleguara këtij posti.
9. Degët doganore, të përmendura në pikën 8, organizohen në këta sektorë:
a) Zyra e çështjeve të përgjithshme juridike, e marrëdhënieve me publikun, e administrimit të logjistikës  dhe pajisjeve të zyrës, duke përfshirë mjediset për  magazinim të përkohshëm.
b) Zyra e pranimit dhe e regjistrimit të deklaratave doganore;
c) Zyra e kontrolleve dokumentare dhe fizike;
ç) Pika e kontrollit, siç parashikohet në paragrafin e pestë të nenit 11 të Kodit Doganor;
d) Zyra e kontabilizimit të deklaratave doganore dhe financës; 
dh) Zyra për kontrollet pas zhdoganimit.
Drejtori i Përgjithshëm, në varësi të nevojave të rëndësishme operacionale u delegon përgjegjësi niveleve të ndryshme të drejtimit dhe propozon ndryshime në strukturën organizative dhe analitike, të cilat propozohen për miratim në Këshillin e Ministrave, nëpërmjet Ministrit të Financave, sipas nenit 13 të Kodit Doganor.

Kreu III

10. Klasifikimi, rekrutimi, përgjegjësitë dhe vlerësimi i personelit
10.1 Personeli i administratës doganore, në përputhje me paragrafin e dytë të nenit 13 të Kodit Doganor, kategorizohet si më poshtë vijon:
a) Kategoria A i përgjigjet klasifikimit - nëpunës civil i nivelit të mesëm drejtues;
b) Kategoria B i përgjigjet klasifikimit - nëpunës civil i nivelit të ulët drejtues;
c) Kategoria Cl i përgjigjet klasifikimit - nëpunës civil i nivelit të ulët drejtues;
ç) Kategoria C2 i përgjigjet klasifikimit - nëpunës civil i nivelit zbatues; 
d) Kategoria C3 - personel i ulët doganor;
dh) Kategoria D1 - personel ndihmës;
e) Kategoria D2 - personel tjetër ndihmës.
10.2 Në zbatim të paragrafit të tretë të nenit 13 të Kodit, funksionet dhe detyrat e personelit të administratës doganore janë si më poshtë vijon:
Drejtori i Përgjithshëm: Kreu  i administratës doganore, i cili i raporton drejtpërdrejt Ministrit të Financave. Përveç përgjegjësive të parashikuara në Kodin Doganor, Drejtori i Përgjithshëm miraton rregulloret sektoriale, propozon ndryshimin e strukturës organizative, si dhe delegon përgjegjësitë në të gjitha nivelet e administratës, për të përmbushur nevojat operacionale, siguron administrimin e efektshëm organizativ, drejton, bashkërendon dhe mbikëqyr veprimtarinë e administratës doganore, nëpërmjet nëndrejtorëve dhe drejtorive në varësi direkte.
Nëndrejtori i përgjithshëm: Drejtues i një departamenti, i cili drejton, bashkërendon dhe mbikëqyr veprimtarinë e kryer nga drejtoritë e departamentit të tij, ushtron funksionet dhe përgjegjësitë e deleguara këtij posti.
Kategoria A: Këshilltar i përgjithshëm, drejtor drejtorie në Drejtorinë e Përgjithshme të Doganave, drejtor drejtorie rajonale, kryetar i degës doganore, Tiranë, kryetar i degës doganore, Durrës. Drejton, bashkërendon dhe mbikëqyr veprimtarinë e kryer nga strukturat e varësisë dhe ushtron funksionet dhe përgjegjësitë e deleguara këtij posti.

Kategoria B: Përgjegjës sektori a njësie në Drejtorinë e Përgjithshme të Doganave, përgjegjës sektori në drejtoritë rajonale, kryehetues ose kryetar i një dege doganore. Drejton, bashkërendon dhe mbikëqyr veprimtarinë e kryer nga sektori, njësia ose dega doganore e drejtuar prej tij. Ushtron funksionet dhe përgjegjësitë e deleguara këtij posti.
Kategoria C1; Shef zyre i degës doganore, hetues doganor, komandant motovedete, specialist dhe përkthyes në Drejtorinë e Përgjithshme të Doganave, drejtues turni/grupi, shef i sallës operative, specialist logjistike i antikontrabandës detare. Bashkërendon veprimtarinë e kryer nga zyra apo sektori/grupi i tij, si edhe veprimtarinë e shërbimit të të dhënave dhe atij hetimor. Ushtron veprimtari kontrolli, këshillim dhe/ose ndihmë ligjore dhe kryen analiza statistikore. Kryen analiza të mallrave në laboratorin kimik doganor. Ushtron funksionet dhe përgjegjësitë e deleguara këtij posti.
Kategoria C2: Doganier, llogaritar, inspektor, jurist, administrator rrjeti i teknologjisë së informacionit. Merret me procedurat doganore, kontrollet e me mbikëqyrjen doganore në të gjithë territorin doganor të Republikës së Shqipërisë dhe me administrimin e rrjeteve kompjuterike. Ushtron funksionet dhe përgjegjësitë e deleguara këtij posti.
Kategoria C3: Doganier. Merret me pranimin dhe regjistrimin e deklaratave doganore, si dhe me procedurat e peshimit e të kontrollit doganor. Ushtron funksionet dhe përgjegjësitë e deleguara këtij posti.
Kategoria D1: Personel ndihmës. Arkëtar, operator, teknik, shofer, magazinier, arkivist, sekretar, centralist.
Kategoria D2: Personel tjetër ndihmës, që kryen shërbimet sanitare dhe të mirëmbajtjes së zyrave.
10.3 Nëse procedurat për administrimin e burimeve njerëzore nuk rregullohen shprehimisht nga dispozitat e këtij vendimi, atëherë ato rregullohen në përputhje me dispozitat e ligjit nr.8549, datë 11.11.1999 "Statusi i nëpunësit civil" dhe të akteve nënligjore në zbatim të tij, përfshi çdo ndryshim të mëvonshëm të tyre. 
Personeli i kategorisë D rregullohet nga dispozitat e Kodit të Punës në fuqi.

11 EMËRIMET NË DOGANA
11.1 Në përputhje me nenin 14 të Kodit, me legjislacionin në fuqi për shërbimin civil, si dhe duke pasur parasysh natyrën e veprimtarisë doganore, vendet e lira brenda shërbimit doganor plotësohen në varësi të kategorisë dhe të natyrës së postit nëpërmjet njërës prej procedurave të mëposhtme apo ndërthurjes së tyre:
a) me ngritjen në kategori, nëpërmjet emërimit të personelit doganor ekzistues nga një kategori më e ulët, sipas procedurave të përcaktuara më poshtë
b) me transferimin e personelit doganor brenda së njëjtës kategori, sipas procedurave të përcaktuara më poshtë.
c) me rekrutimin e personelit jashtë administratës, sipas procedurave të përcaktuara më poshtë.
11.2 Drejtoria e Administrimit të Personelit dhe e Trajtimit, në bazë të nevojave operative të çastit dhe të mundshme për t'u parashikuar, përgatit çdo vit një vlerësim të nevojave për rekrutime të reja, për të përcaktuar ndryshimet e pritshme dhe të mundshme të personelit (dalje në pension, largime me dëshirë, ristrukturime etj). Ky vlerësim miratohet nga Drejtori i Përgjithshëm. Pas, miratimit, administrata doganore harton, nëpërmjet Drejtorisë  së Administrimit të Personelit dhe të  Trajnimit, planin e përgjithshëm të rekrutimeve të punonjësve për vendet vakant, bazuar në procedurat e përmendura në këto dispozita zbatuese.
11.3 Emërimet në postet e Drejtorit të Përgjithshëm dhe të nëndrejtorit të përgjithshëm bëhen në përputhje me nenin 14 të Kodit Doganor dhe me procedurat e përcaktuara, përkatësisht, në pikat 11.5 dhe 11.6, nëpërmjet një përzgjedhjeje të kandidatëve të marrë nga administrata doganore dhe nga institucione të tjera të shërbimit civil. Emërimet në postet e kategorive D1 dhe D2 do të bëhen me emërim, në përputhje me dispozitat e përshkruara më poshtë.


11.4 Përzgjedhja e kandidatëve bazohet gjithmonë në vlerësimin e përshtatshmërisë së tyre në raport me kërkesat e dhëna në përshkrimin e vendit të lirë të punës, të cilat janë specifikuar në aneksin 1 të dispozitave zbatuese. Asnjë kandidat për asnjë post nuk emërohet pa u intervistuar.
11.5 Kërkesat për postin e Drejtorit të Përgjithshëm do të jenë të hapura vetëm për nëndrejtorët e përgjithshëm të doganave, që e kanë atë detyrë për të paktën 1 (një) vit, për drejtuesit e nivelit A, që kanë qenë në këtë kategori për të paktën 4 vjet, si dhe për të gjithë zyrtarët e shërbimit civil, të barasvlefshëm me postet e mësipërme, të cilët i ushtrojnë këto poste për një periudhë të paktën 4 vjet.
Për postin e Drejtorit të Përgjithshëm, Ministria e Financave njofton organizimin e konkurrimit për këtë vend pune, si dhe kryen procedurat për përzgjedhjen e kandidaturës që do t'i propozohet Këshillit të Ministrave.
Të gjithë personat e interesuar duhet të bëjnë një kërkesë, e cila duhet të mbështetet nga një vlerësim i përshtatshmërisë së tyre me kërkesat e postit, të bërë nga eprori, për punën e tyre në postin ekzistues. Ministri i Financave, ndërmjet kandidaturave të paraqitura, duke pasur parasysh aftësitë e kandidatëve dhe kërkesat e vendit të punës, zgjedh njërin prej tyre për t'ia propozuar Këshillit të Ministrave.
11.6 Kërkesat për postin e nëndrejtorit të përgjithshëm do të jenë, fillimisht, të hapura për personelin e kategorisë A brenda administratës doganore, i cili ka mbi 4 vjet që punon në atë kategori, duke përdorur procedurat e ngritjes në kategori, të përcaktuara më poshtë në nenin 11.8.3.
Në rastet e dokumentuara dhe vetëm kur procesi i ngritjes në kategori brenda administratës doganore nuk rezulton me një kandidat të përshtatshëm, atëherë vendi i lirë i punës nëpërmjet organeve të medias, i njoftohet personelit të shërbimit civil të një kategorie të barazvlefshme me kategorinë e nëndrejtorit të përgjithshëm apo me kategorinë A, i cili ka punuar në atë kategori për jo më pak se 4 vjet.
Në rastet e konkurrimeve nga jashtë administratës për postin e nëndrejtorit të përgjithshëm, procedurat që duhen ndjekur përcaktohen në pikën 11.9.
Të gjithë personat e interesuar duhet të bëjnë një kërkesë, e cila të mbështetet nga një vlerësim i përshtatshmërisë së tyre me kërkesat e vendit të punës, të bërë nga eprori, për punën e tyre në postin ekzistues.
Drejtori i Përgjithshëm, sipas procedurave të përcaktuara në pikën 11.8.3, i propozon Ministrit të Financave kandidaturën/at që vlerësohen si më i/të përshtashme, duke pasur parasysh kriteret e përcaktuara, aftësitë e dëshmuara të kandidatëve dhe kërkesat për vendin e lirë të punës.
11.7 Ngritja në kategori
Ngritja në kategori, siç përmendet në pikën 11.1, përbën kalimin nga një kategori më e ulët në një kategori më të lartë. Të gjitha ngritjet në kategori bëhen nëpërmjet procedurës së ngritjes në kategori sipas këtij vendimi.
Për çdo vend të lirë pune në administratën doganore, në përjashtim të kategorisë C3, zbatohet, fillimisht, procedura e ngritjes në kategori të personelit nga brenda sistemit doganor, sipas pikës 11.8. Vetëm në rastet e përcaktuara në pikën 11.9.1, administrata doganore zbaton procedurat e rekrutimit nga jashtë.
Në fund të çdo viti, përpara miratimit të ligjit për Buxhetin e Shtetit, administrata doganore, nëpërmjet Drejtorisë së Administrimit të Personelit dhe Trajnimit, parashikon nevojat për shtimin ose jo të numrit të përgjithshëm të punonjësve të administratës doganore, si dhe përgatit vlerësimin e nevojave për rekrutime të reja, sipas kategorive përkatëse në të gjitha strukturat. Vlerësimi ndihmon në planifikimin e kohës së zhvillimit të procedurave të rekrutimit, si dhe në përcaktimin e formës më të përshtatshme që do të përdoret për rekrutimin e tyre.
Vlerësimi i nevojave për rekrutime të reja bëhet publik në të gjitha departamentet, drejtoritë rajonale, dhe degët doganore vendore, për t'u krijuar mundësi reale të gjithë punonjësve të administratës doganore, që përmbushin kriteret e përshtatshmërisë me vendet e lira të punës, të shpallura në këtë listë, të shprehini interesin e tyre dhe të marrin pjesë në këtë proces. Lista mund të ndryshojë në varësi të rrethanave dhe të nevojave operacionale.
Çdo ndryshim i kësaj liste miratohet nga ose drejtori i Përgjithshëm, si dhe shpallet lista e parë.
11.8 Procedura e ngritjes në kategori, nëpërmjet përzgjedhjes së kandidatëve nga brenda administratës doganore
11.8.1 Procedura për ngritjen në kategoritë C2 dhe C1
a) Në procedurën e ngritjes në kategoritë C2 dhe Cl lejohen të marrin pjesë vetëm kandidatët që janë të punësuar në sistemin doganor, përkatësisht, në kategoritë 0 dhe C2 dhe që kanë shërbyer në ato kategori për 2 (dy vjet) pa ndërprerje, me kusht që të plotësojë kërkesat e përcaktuara në aneksin 1, për secilën kategori.
i) Forma e ngritjes në kategoritë C2 dhe C 1 bëhet me testim me shkrim dhe intervistë, sipas procedurave të mëposhtme:
- Për të konkurruar për kategorinë C2, punonjësi duhet të ketë punuar pa ndërprerje 2 (dy) vjet në kategorinë C3. Në këtë periudhë përfshihet edhe viti i provës;
ii) Për të konkurruar për kategorinë Cl, punonjësi duhet të ketë punuar pa ndërprerje 2 (dy) vjet në kategorinë C2.
b) Drejtoria e Administrimit të Personelit dhe e Trajnimit njofton të gjithë personelin doganor, në të gjithë sistemin doganor, për vendet e lira të punës për kategoritë C2 dhe /ose C1, të cilat janë objekt konkurrimi.
Njoftimi për shpalljen e vendeve të lira të punës përmban:
i) Numrin dhe vendodhjen e vendeve të lira të punës;
ii) Kushtet e veçanta për të marrë pjesë në testim; 
iii) Listën e dokumenteve që duhen paraqitur;
iv) Procedurat dhe kriteret e përzgjedhjes;
v) Afatin dhe vendin e dorëzimit të dokumenteve;
vi) Cilësitë e kërkuara për t'u pranuar në konkurrim; 
vii) Kufizimet në moshë, nëse është e domosdoshme;
viii) Ndonjë kërkesë të veçantë, për ndonjë post të veçantë;
ix) Datën, kohën dhe vendin ku do të kryhet testimi me shkrim; 
x) Materialet teorike mbi të cilat do të mbështetet testimi.
Kandidatët e interesuar duhet të dërgojnë dokumentacionin e kërkuar brenda afateve të përcaktuara në njoftim pranë zyrës së sekretarisë ku do të bëhet dhe protokollimi. Kandidatët duhet të paraqesin edhe një vlerësim pune nga eprori direkt, si dhe një rekomandim ku të thuhet shprehimisht "i përshtatshëm për ngritje në kategori", i dokumentuar në bazë të vlerësimit vjetor individual të personelit. Në këtë rekomandim duhet të shënohen rastet kur kandidati ka treguar aftësi të veçanta për të justifikuar vlerësimin.
Për aplikimin për ngritjen në kategori, kandidati duhet të mos ketë në dosjen personale masa disiplinore. Masat disiplinore, që janë hequr nga dosja e zyrtarit në kohën e paraqitjes së kërkesës së tij, nuk përbëjnë arsye për t'u skualifikuar nga procesi. Afatet e mbajtjes së masave disiplinore në dosjen personale përcaktohen në pikën 18.6.
Zyra e sekretarisë ka për detyrë të dërgojë pranë Drejtorisë së Administrimit të Personelit dhe të Trajnimit të gjitha kërkesat e paraqitura për konkurrim.
c) Ministri i Financave ngre një komision provimi, ku bëjnë pjesë nëndrejtori i përgjithshëm administrativ në postin e kryetarit, 2 zyrtarë të kategorisë A, të propozuar nga Drejtori i Përgjithshëm dhe 2 personalitete të njohura të fushës së ekonomisë dhe drejtësisë. Komisioni bën përzgjedhjen e kandidatëve.
Dy anëtarët akademikë të këtij komisioni kanë të drejtën e një shpërblimi ditor për çdo ditë pune në komision. Kjo masë shpërblimi vendoset nga Ministri i Financave dhe paguhet nga buxheti i Drejtorisë së Përgjithshme të Doganave.
ç) Siç është përcaktuar edhe në pikën 11.8.1.a, procedurat e përzgjedhjes janë provimi me shkrim dhe intervista. Vlerësimi për secilën fazë do të jetë maksimumi 100 pikë. Vetëm kandidatët që marrin më tepër se 50 pikë në provimin me shkrim do të intervistohen. Për t'u vlerësuar fitues, kandidatët  e përzgjedhur duhet të marrin mbi 70 pikë në intervistë. Rezultatet e intervistës do të bazohen në një vlerësim të përvojës, të kualifikimit dhe të aftësive të kandidatit.


Gjatë testimit për vlerësimin e kandidatit merren parasysh realizimet e përgjithshme të kandidatit në fushën e efiçiencës, qëndrueshmërisë, integritetit dhe përvoja në drejtim, sikurse raportohen në formularët e përdorur për vlerësimin vjetor të personelit, për vitet e punësimit.
Kurset e trajnimit, specializimet e ndryshme brenda dhe jashtë vendit, që mund të ketë kryer konkurrenti kanë përparësi në vlerësimin e dosjes vetjake kundrejt konkurrentëve të tjerë. Ky vlerësim pasqyrohet në pikët që jepen gjatë intervistës. Përfundimi i këtyre kurseve dhe specializimeve duhet të vërtetohet përmes dëshmive përkatëse. Në rast se konkurrenti në dosjen personale të depozituar pranë Drejtorisë së Administrimit të Personelit dhe të Trajnimit nuk ka dëshmitë e sipërpërmendura, atëherë ai do t'i dorëzojë ato së bashku me dokumentacionin tjetër të kërkuar për konkurrim, sipas njoftimit.
Komisioni i provimit do të hartojë dhe publikojë një listë të të gjithë kandidatëve, të cilët kanë kaluar provimin me shkrim dhe intervistën, sipas renditjes së pikëve të marra.
d) Emërimet do të bëhen duke filluar nga kandidatët fitues me rezultatin më të lartë, derisa të plotësohen të gjitha vendet e lira të punës. Fituesit e këtij testimi, duke pasur parasysh renditjen e tyre në këtë testim, kanë të drejtë të përzgjedhin vendin e punës ku dëshirojnë të punësohen.
11.8.2 Procedura për ngritjen në kategoritë B dhe A
a) Në procedurën për ngritjen në kategoritë B dhe A lejohet të marrin pjesë vetëm kandidatët që në çastin e konkurrimit punojnë, përkatësisht, në kategoritë C 1 dhe B dhe plotësojnë këtë kusht:
i)  Për të konkurruar për kategorinë B duhet të ketë punuar, pa ndërprerje, 2 (dy) vjet në kategorinë C1.
ii)  Për të konkurruar për kategorinë A duhet të ketë punuar, pa ndërprerje, 2 (dy) vjet në kategorinë B.
b) Komisioni i përzgjedhjes për kategoritë B dhe A përbëhet nga Drejtori i Përgjithshëm, që është kryetar i këtij komisioni, dy prej nëndrejtorëve të përgjithshëm dhe dy personalitete akademike në fushat e ekonomisë dhe të drejtësisë, të cilët caktohen nga Ministri i Financave.
c) Procedura e ngritjes në kategorinë B është si më poshtë vijon:
i) Ngritja në kategorinë B do të bëhet përmes testimit me shkrim dhe një interviste. Procedura e testimit kryhet në përputhje me pikën 11.8.1/ç.
ii) Drejtoria e Administrimit të Personelit dhe e Trajnimit njofton të gjithë personelin doganor për vendet e lira të punës për kategorinë B, objekt konkurrimi. Njoftimi për shpalljen e vendeve të lira të punës përmban elementet që përcaktohen në pikën 11.8.1 (b), shkronjat "i" deri "x".
iii) Kandidatët e interesuar duhet të plotësojë dokumentacionin e kërkuar brenda afateve të përcaktuara në njoftim dhe ta depozitojnë pranë sekretarisë. Kandidatët duhet të paraqesin edhe një vlerësim pune nga eprori direkt, si dhe një rekomandim "i përshtatshëm për ngritjen në kategori", i cili duhet të dokumentohet në bazë të vlerësimit vjetor individual të personelit. Në këtë rekomandim shënohen rastet kur kandidati ka treguar aftësi të veçanta për të justifikuar vlerësimin e marrë.
Arritjet e përgjithshme të kandidatit në fushën e efiçencës, të qëndrueshmërisë, integritetit dhe përvojës në drejtim, sikurse raportohen në formularët e përdorur për vlerësimin vjetor të personelit, për vitet e punësimit, merren plotësisht në konsideratë.
iv) Për të aplikuar për ngritjen në kategori, kandidati duhet të mos ketë në dosjen personale masa disiplinore. Masat disiplinore që janë hequr nga dosja e një zyrtari, në kohën e paraqitjes së kërkesës së tij, nuk përbëjnë arsye për t'u skualifikuar nga procesi.
v) Të gjitha çështjet disiplinore, që kanë të bëjnë me zyrtarin dhe janë pasqyruar në dosjen personale në kohën e paraqitjes së kërkesës, përbëjnë arsye për përjashtimin nga procesi i ngritjes në kategori. Afatet e mbajtjes së masave disiplinore në dosjen personale përcaktohen në pikën 18.6.
Kurset e trajnimit dhe specializimet e ndryshme, të ndjekura brenda dhe jashtë vendit nga konkurrenti, përbëjnë një avantazh më shumë në vlerësimin e dosjes vetjake, kundrejt konkurrentëve të tjerë. Përfundimi i këtyre kurseve dhe specializimeve vërtetohet përmes dëshmive përkatëse. Në rast se konkurrenti nuk ka depozituar në dosjen personale pranë Drejtorisë së Administrimit të Personelit dhe të Trajnimit dëshmitë e sipërpërmendura, atëherë ai mund t'i dorëzojë ato së bashku me dokumentacionin tjetër të kërkuar për konkurrim, sipas njoftimit.

vi) Sekretaria dërgon pranë Drejtorisë së Administrimit të Personelit dhe Trajnimit të gjitha kërkesat e paraqitura për konkurrim.
vii) Për konkurrimin në kategorinë B zbatohet parimi "një fitues për çdo vend vakant" dhe nuk ka lista pritjeje. Për këtë vend pune, emërohet kandidati që në total ka fituar pikët më të larta në testim.
d) Procedura e ngritjes në kategorinë A është si më poshtë vijon:
i) Ngritja në kategorinë A bëhet nëpërmjet vlerësimit dokumentar (vlerësimit të dosjes personale) dhe intervistës. Çdo fazë vlerësohet me maksimumin 100 pikë. Kandidati quhet i kualifikuar për të kaluar në intervistë nëse për vlerësimin dokumentar i janë dhënë mbi 70 pikë.
ii) Drejtoria e Administrimit të Personelit dhe e Trajnimit njofton të gjithë personelin doganor për vendet e lira të punës për kategorinë A, objekt konkurrimi. Njoftimi për shpalljen e vendeve të lira të punës duhet të përmbajë elementet që përcaktohen në pikën 11.8.1 b), shkronjat "i" deri "x";
iii) Kandidatët e interesuar duhet të plotësojnë dokumentacionin e kërkuar, brenda afateve të përcaktuara në njoftim, dhe ta depozitojë atë pranë sekretarisë. Sekretaria dërgon pranë Drejtorisë së Administrimit të Personelit dhe të Trajnimit të gjitha kërkesat e paraqitura për konkurrim.
iv) Komisioni i përzgjedhjes së kandidatëve merr në shqyrtim të gjitha kërkesat e depozituara për ngritjen në kategori. Për vlerësimin e këtyre kërkesave, ky komision shqyrton me kujdes të gjitha të dhënat e dosjes personale të secilit konkurrent, të depozituara në Drejtorinë e Administrimit të Personelit dhe të Trajnimit.
v) Fitojnë të drejtën për të kaluar në intervistë të gjithë konkurrentët që plotësojnë kërkesat themelore për kualifikim, të përcaktuara më poshtë:
- Të jetë vlerësuar mesatarisht "Shumë mirë" në raportin e vlerësimit të personelit për 2 vitet e punës në kategorinë e mëparshme. Për vlerësimin e këtij kriteri për ngritje në kategori, përllogaritja mesatare numerike për realizimet e përgjithshme (performancën), në përputhje me sistemin vjetor të vlerësimit individual në sistemin doganor, përcaktohet:
- 1.5 - 1 pikë, i barazvlefshëm me vlerësimin mesatar individual të personelit në kategorinë "Shumë mirë";
- 2.5 - 2 pikë, i barazvlefshëm me vlerësimin mesatar individual të personelit në kategorinë "Mirë";
- 3.5 - 3 pikë, i barazvlefshëm me vlerësimin mesatar individual të personelit në kategorinë "Mjaftueshëm". 
- 4 pikë, i barazvlefshëm me vlerësimin mesatar individual të personelit në kategorinë "Jo mjaftueshëm".
- Gjithashtu, cilësitë e kandidatit në fushën e aftësive drejtuese, të frytshmërisë në punë, konsistencës dhe integritetit, sipas formularëve për vlerësimin vjetor të personelit, për vitet e punësimit, merren plotësisht në konsideratë.
- Të ketë rekomandimin "I përshtatshëm për t'u ngritur në kategori", nga eprori direkt. Në rekomandim, i cili bazohet në vlerësimin vjetor individual të personelit, të shënohen rastet ku dhe kur kandidati ka treguar aftësi të veçanta për të justifikuar vlerësimin e marrë. Në rast se ky vlerësim nuk ndodhet në dosjen personale të kandidatëve, atëherë ai i vihet në dispozicion komisionit të përzgjedhjes nga vetë konkurruesi, së bashku me dokumentacionin shoqërues, në përputhje me kërkesat e njoftimit për shpallje konkurrimi, të bërë nga Drejtoria e Administrimit të Personelit dhe e Trajnimit.
- Të mos ketë në dosjen personale masa disiplinore. Masat disiplinore, që janë hequr nga dosja e një zyrtari në kohën e paraqitjes së kërkesës së tij, nuk përbëjnë arsye për t'u skualifikuar nga procesi. Afatet e mbajtjes së masave disiplinore në dosjen personale përcaktohen në pikën 18.6.
- Të kenë kryer kurse dhe specializime të ndryshme brenda dhe jashtë vendit, të vërtetuara me dëshmitë përkatëse, të cilat përbëjnë avantazh. Në rast se konkurrenti nuk i ka depozituar këto dëshmi në dosjen personale, ai mund t'i dorëzojë ato së bashku me dokumentacionin tjetër për konkurrim sipas njoftimit.


vi) Komisioni i përzgjedhjes, në bashkëpunim me Drejtorinë e Administrimit të Personelit dhe të Trajnimit i komunikon konkurrentëve kualifikimin për intervistë, si dhe datën dhe vendin ku do të zhvillohet kjo e fundit.
vii) Intervista për ngritjen në kategori ka si objektiv kryesor identifikimin dhe përzgjedhjen e kandidatit më të përshtatshëm për të kryer detyrat e kategorisë respektive, në bazë të parimeve të meritokracisë dhe të drejtësisë.
viii) Pas intervistës, komisioni i përzgjedhjes mbledh rezultatet e secilës fazë të testimit, për çdo konkurrent, dhe shpall listën përfundimtare të konkurrimit. Emërohet kandidati që ka fituar në total më shumë pikë.
11.8.3 Procedura e emërimit të nëndrejtorit të përgjithshëm të jetë si më poshtë vijon:
Sikurse përcaktohet në pikën 11.6, në procedurën e emërimit për postin e nëndrejtorit të përgjithshëm lejohen të marrin pjesë vetëm personeli doganor që shërben në kategorinë A në administratën doganore, me kusht që, në çastin e shpalljes së vendit vakant, ta ketë ushtruar këtë kategori për më tepër se 4 (katër) vjet.
Kjo procedurë bëhet nëpërmjet vlerësimit dokumentar (vlerësimi i dosjes personale të kandidatit), si dhe një interviste. Intervista zhvillohet përpara një komisioni ad-hoc, të krijuar dhe kryesuar nga Drejtori i Përgjithshëm për këtë qëllim.
Komisioni i mësipërm kryesohet nga Drejtori i Përgjithshëm dhe ka në përbërje:
- Nëndrejtorin administrativ dhe nëse procedura bëhet për këtë post, nga njëri prej 2 nëndrejtorëve të tjerë. Nëse asnjë nga nëndrejtorët nuk shërben momentalisht në post, atëherë këshilltari i përgjithshëm i Drejtorit të Përgjithshëm është anëtar i komisionit.
- Një zyrtar i lartë i Ministrisë së Financave, i caktuar nga Ministri i Financave.
- 2 akademikë të mirënjohur në fushën e ekonomisë dhe të jurisprudencës, të caktuar nga Ministri i Financave.
Anëtarët e komisionit ad-hoc duhet të vlerësojnë kriteret e mëposhtme:
i)  Profesionalizmin dhe aftësitë menaxheriale;
ii) Performancë e përgjithshme në fushat që kanë të bëjnë me drejtim-administrimin, frytshmërinë, qëndrueshmërinë dhe integritetin, sikurse vlerësohen në raportin e sistemit të vlerësimit individual të personelit për vitet e punësimit.
iii) Të mos ketë në dosje masa disiplinore. Masat disiplinore të shuara në çastin e aplikimit nuk përbëjnë shkak për skualifikimin e kandidatit nga procesi. Afatet e heqjes së masave disiplinore përcaktohen në pikën 18.6.
iv) Të ketë kryer kurse trajnimi dhe kurse të avancuara të trajnimit brenda ose jashtë vendit, të cilat duhen reflektuar dhe dokumentuar në dosjen personale të kandidatit.
Gjatë intervistës, komiteti ad-hoc vlerëson aftësitë profesionale dhe menaxheriale të kandidatëve. Misioni i komitetit ad-hoc është të ndihmojë drejtorin e përgjithshëm në identifikimin dhe përzgjedhjen e kandidatit më të përshtatshëm për detyrat që përmbledh posti, në bazë të parimeve të meritokracisë dhe të drejtësisë.
11.9 Procedura e rekrutimit nëpërmjet përzgjedhjes së kandidatëve nga jashtë administratës doganore
11.9.1 Procedura e rekrutimit të kandidatëve që janë jashtë sistemit doganor përdoret për kategorinë C3. Kjo procedurë përdoret edhe për kategoritë C2 deri A, përfshi edhe pozicionin e nëndrejtorit të përgjithshëm, vetëm në rastet kur dokumentohet se:
a) procedura e ngritjes në kategori dështon, sepse kandidatët nuk plotësojnë kriteret dhe kërkesat e përcaktuara për pozicionet vakante, sipas aneksit 1;
b) numri i fituesve është më i vogël se numri i pozicionit vakant. Përmbushin kushtet e përgjithshme për t'u punësuar, nga jashtë, në administratën doganore, individët që:
i)  kanë nënshtetësi shqiptare;
ii)  kanë zotësi të plotë për të vepruar;
iii)  gëzojnë shëndet të mirë për të kryer detyrat e tyre;
iv) nuk kanë qenë të dënuar për krime dhe nuk kanë ndonjë proces pezull në gjykatë;
v) nuk kanë qenë pushuar ndonjëherë më parë nga administrata doganore ose shërbimi civil për thyerje të disiplinës, ose shkelje të tjera serioze;
vi)  u nënshtrohen të dyja shkallëve të testimit, të provimit me shkrim dhe të intervistës me gojë.
Për të konkurruar për kategoritë A dhe B, kandidati duhet të ketë pasur një pozicion të njëvlefshëm me atë të zyrtarit të brendshëm, si dhe të ketë punuar në atë pozicion për një periudhë të barabartë me atë që kërkohet për personelin e brendshëm, nëse nuk përcaktohet ndryshe në dispozitën përkatëse.
11.9.2 Të gjitha vendet e lira shpallen në të paktën 3 gazeta kryesore, të përditshme shqiptare, të paktën 20 (njëzet) ditë-pune përpara përfundimit të afatit të paraqitjes së kërkesave. Provimi me shkrim zhvillohet 30 ditë pas afatit përfundimtar për dorëzimin e kërkesave.
11.9.3 Forma dhe përmbajtja e njoftimit për vendet e lira të punës, si dhe mënyra e administrimit të kërkesave të jenë sipas përcaktimeve të bëra  në pikën 11.8.1/b, shkronja "i" deri "x".
11.9.4 Komisioni i provimit për kategoritë nga C3 deri te kategoria C1, përfshirë këtë të fundit, përbëhet nga 3 akademikë të fushave të drejtësisë dhe të ekonomisë, njëri prej të cilëve në cilësinë e kryetarit, të cilët caktohen nga Ministri i Financave, nëndrejtori i përgjithshëm administrativ dhe Drejtori i Drejtorisë së Administrimit të Personelit dhe të Trajnimit.
11.9.5 Komisioni i përzgjedhjes për kategoritë B dhe A do të jetë i njëjtë me komisionin e ngritur sipas përcaktimeve të pikës 11.8.2 shkronja "b".
11.9.6 Procedurat e përzgjedhjes së kandidatëve, metodat dhe kriteret e vlerësimit do të bëhen në përputhje me përcaktimet e pikës 11.8.1 shkronjat "c" dhe "ç".
11.10 Dispozita të përbashkëta për përzgjedhjen e kandidatëve nga brenda dhe jashtë administratës doganore.
11.10.1 Për të gjithë konkurrentët fitues të kategorive C3, C2 dhe C1 përgatitet lista rendore, sipas pikëve të fituara, që quhet lista e grupit pritës për punësim. Këto lista janë të vlefshme për 1 (një) vit për konkurrentët nga jashtë sistemit doganor dhe 18 muaj për personelin që konkurron nga brenda administratës doganore, afat ky që fillon nga çasti i shpalljes së fituesve për çdo konkurrim.
11.10.2 Përfshirja në listën e grupit pritës për punësim nuk përbën kusht për fitimin e kategorisë korresponduese. Zyrtarët e fitojnë kategorinë vetëm në çastin e emërimit në një vend të lirë, përkatës.
11.10.3 Kur lista e grupit pritës për punësim është e vlefshme, çdo vend i lirë gjatë vitit duhet t'i ofrohet fituesve, të përfshirë në këtë listë, duke respektuar me rigorozitet renditjen në listë dhe dëshirën e tyre.
11.10.4 Konkurrenti fitues ka të drejtë ta refuzojë me shkrim propozimin për emërimin e tij në një vend të lirë pune. Refuzimi i vendit të ofruar, sipas radhës, përbën shkak për përjashtimin e tij nga lista e pritjes, me përjashtim të rastit kur vendi i ofruar është i një kategorie më të ulët se kategoria për të cilën ai/ajo ka fituar. Në këtë rast, ai ruan renditjen në listë.
11.10.5 Kandidatët që nuk fitojnë mund të paraqesin, brenda 30 ditëve nga data e shpalljes së rezultateve të konkurrimit, ankesat e tyre për zhvillimin dhe rezultatin e konkurrimit pranë Komisionit të Shërbimit Civil.
Emërimet nga jashtë administratës doganore duhet të mbështeten në meritokraci dhe të realizohen nëpërmjet një konkurrimi të drejtë dhe transparent.
Administrata doganore, përpara shpalljes së vendimit për rekrutim të personave nga jashtë kësaj administrate, mund t'ia ofrojë vendet e lira të punës fillimisht personelit ekzistues, nëpërmjet procedurave të përcaktuara në pikën 11.8.
Me përjashtim të vendit të lirë për postin e nëndrejtorit të përgjithshëm, i gjithë personeli doganor, me kualifikimet e kërkuara, ka të drejtë të marrë pjesë në procedurat e rekrutimit nga jashtë, nëse plotëson kriteret e përcaktuara në pikën 11.8 dhe t'u nënshtrohet të njëjtave procedura, ashtu si dhe kandidatët e tjerë të jashtëm.
11.10.6 Zyrtarët e emëruar në kategoritë C3, që vijnë nga brenda sistemit doganor, i nënshtrohen një periudhe prove 1 (një)-vjeçare.
11.10.7 Administrata doganore siguron që të gjitha fazat e procedurave të emërimit, që kanë të bëjnë me ngritjen në kategori nga brenda administratës doganore dhe rekrutimit nga jashtë administratës doganore, të regjistrohen dhe të dokumentohen në mënyrë të plotë. Të gjitha dokumentet e këtyre proceseve, duke përfshirë fletët e provimit dhe vlerësimet përfundimtare të komisioneve gjatë intervistave, ruhen nga administrata për një afat kohor të paktën 12-mujor dhe nuk asgjësohen përpara se të marrin zgjidhje apelimet përkatëse.
11.11 Ngritjet e përkohshme në kategori
Kur për nevoja operacionale të dokumentuara kërkohet detyrimisht plotësimi i menjëhershëm i një vendi të lirë pune apo i një vendi pune të sapokrijuar, atëherë administrata mund të kryejë një ngritje të përkohshme në kategori të zyrtarëve ekzistues.
Ngritjet e përkohshme në kategori zgjasin vetëm për një afat kohor maksimumi prej tre muajsh, gjatë të cilit administrata duhet të zbatojë procedurat përkatëse dhe aktet ligjore e nënligjore për plotësimin e këtij vendi të lirë pune, në mënyrë përfundimtare.
Për periudhën e ngritjes së përkohshme në kategori, punonjësit gëzojnë të drejtën e pagesës së kategorisë më të lartë, si dhe përfitimet që rrjedhin nga ndryshimi i vendndodhjes së vendit të punës.
Zyrtarët e ngritur në kategori përkohësisht dhe që nuk kanë fituar në procedurën e ngritjes në kategori për postin që ishte dhënë përkohësisht, kthehen përsëri në pozicionin dhe vendndodhjen e tyre fillestare në përfundim të afatit kohor tremujor, ose kur vendi i lirë plotësohet në mënyrë përfundimtare, kurdo që të krijohet mundësia, në të dyja rastet.
11.12 Personeli i kategorive D1 dhe D2, i cili përzgjidhet nga komisioni i përbërë nga zëvendësdrejtori administrativ, drejtori i personelit dhe drejtori rajonal përkatës, duke zbatuar procedurat standarde të testimit, me intervistë dhe pa iu nënshtruar provimit me shkrim, emërohet nga Drejtori i Përgjithshëm, në përputhje me pikën 3 të nenit 14 të Kodit. Ky personel i nënshtrohet një periudhe prove tremujore, duke filluar nga data e emërimit të tyre.
11.12.1 Marrëdhëniet e punës të personelit të kategorisë D rregullohen nga Kodi i Punës dhe aktet e tjera nënligjore përkatëse.
11.12.2 Nëpunësit, të cilët largohen përkohësisht nga shërbimi doganor për ndjekjen e kurseve apo programeve të avancuara të trajnimit, brenda ose jashtë vendit, nuk e humbasin kategorinë që kanë pasur përpara çastit të largimit.
11.12.3 Kur vendet e punës shkurtohen si rrjedhojë e riorganizimit ose reformave modernizuese, nëpunësve  u ofrohet një pozicion i së njëjtës kategori dhe, kur nuk është e mundur, një pozicion i një shkalle më të ulët, me kusht që ata të plotësojnë kërkesat e pozicionit të ri.
Kur punonjësit e shkurtuar:
- nuk plotësojnë kërkesat e pozicionit të ri;
- dalin mbi numrin e përgjithshëm të vendeve të punës në dispozicion, atëherë administrata doganore siguron që ata të mbesin në një listë pritjeje për punësim, e vlefshme për një periudhë     1-vjeçare, dhe nëse gjatë atij viti rezultojnë vende të reja vakante, atyre u ofrohen ato vende, me kusht që ato të plotësojnë kërkesat e përcaktuara për vendet në fjalë.
11.13 Transferimi brenda së njëjtës kategori
Transferimi brenda së njëjtës kategori, sipas përcaktimit të bërë në nenin 11.11 nënkupton ndryshimin nga një punë, funksion apo vendndodhje e caktuar, në një punë, funksion ose vendndodhje të një kategorie të njëjtë, brenda administratës doganore. Transferime të tilla kryhen vetëm për të plotësuar nevojat operacionale, të cilat duhet të jenë të justifikuara dhe të dokumentuara.
Çdo punonjës doganor, kur krijohet një vend i lirë pune, mund të paraqesë kërkesë për tjetër transferim të veçantë në një vend pune, funksion apo vendndodhje, për arsye personale. Në raste të tilla, punonjësi paraqet një kërkesë me shkrim në Drejtorinë e Administrimit të Personelit dhe të Trajnimit, brenda datës 31 janar të çdo viti, e cila është e vlefshme për një vit, nëse i interesuari nuk e tërheq atë.
11.13.1 Drejtoria e Administrimit të Personelit dhe e Trajnimit u komunikon të gjitha zyrave të administratës doganore shpalljet për vendet e lira. Drejtuesit e tyre sigurojnë që këto njoftime t'i komunikohen të gjithë punonjësve që i përmbushin kërkesat.
11.13.2 Çdo punonjës ka të drejtë të paraqesë, brenda 10 ditëve nga data e shpalljes së njoftimit, një kërkesë në Drejtorinë e Administrimit të Personelit dhe të Trajnimit.
11.13.3 Punonjësit mund të përfshijnë në kërkesë çdo arsye personale, duke pasur parasysh se përparësi do t'i jepet nevojave operacionale të shërbimit doganor. Arsye personale të pranueshme mund të jenë statusi civil, vendbanimi familjar i përhershëm, arsye të dëshmuara shëndetësore etj. Në rrethana të tilla, punonjësi duhet të dokumentojë pretendimet e kërkesës së tij.
11.13.4 Drejtoria e Administrimit të Personelit dhe e Trajnimit grumbullon të gjitha kërkesat përkatëse, verifikon saktësinë e të dhënave të depozituara, shqyrton kërkesat në mënyrë të plotë, së bashku me dosjet personale dhe përzgjedh një kandidat për vendin e lirë të punës, në bazë të kritereve të mëposhtme:
i) Kërkesat dhe aftësitë e veçanta, të kërkuara për plotësimin e vendit të lirë të punës;
ii) Aftësitë, përvoja dhe frytshmëria në punë, të treguara zyrtarisht, të vërtetuara e të shoqëruara me vlerësimin e punës së tij. Përbën përparësi çdo kurs trajnimi përkatës, i përfunduar me sukses nga zyrtari;
iii) Dosja disiplinore e punonjësve, për të siguruar ruajtjen e standardeve të larta të frytshmërisë  në punë dhe të profesionalizmit;
iv) Arsyet personale të kandidatëve që kërkojnë të transferohen.
Nevojat individuale të zyrtarëve duhet të merren në konsideratë, së bashku me nevojat operacionale të shërbimit doganor, me kusht që kriteret e përmendura në pikat i, ii, iii, të mos shërbejnë për të skualifikuar individët që shprehin arsye personale.
Përpara përgatitjes së propozimit, Drejtoria e Administrimit të Personelit dhe e Trajnimit këshillohet me drejtuesit ekzistues të zyrtarit dhe drejtuesit e lartë të vendit të lirë të shpallur.
11.13.5 Drejtoria e Administrimit të Personelit dhe e Trajnimit i dorëzon Drejtorit të Përgjithshëm këto dokumente:
i) listën e kandidatëve të kualifikuar, së bashku me dokumentacionin që vërteton përshtatshmërinë e tyre me kërkesat e paraqitura; 
ii) listën e kandidatëve të papërshtatshëm dhe dokumentacionin e nevojshëm që vërteton papërshtatshmërinë e tyre.
Drejtori i Përgjithshëm shqyrton dokumentet e kandidatëve të rekomanduar dhe vendos për kandidatin e përshtatshëm për transferim, sipas kritereve të përmendura në 11.13.4.
Zyrtarët e transferuar, si pasojë e kërkesës dhe e aplikimit të tyre të depozituar përpara shpalljes së vendit të lirë të punës, i përballojnë vetë kostot dhe shpenzimet e përfshira në transferimin e tyre.
11.13.6 Administrata, për nevoja operacionale të dokumentuara, mund të kryejë një transferim të detyrueshëm kur:
a) nga shqyrtimi i kërkesave të paraqitura nuk rezulton me një kandidat të përshtatshëm për të plotësuar vendin e lirë sipas kërkesave të përcaktuara në 11.13.4;
b) në administratë nuk është paraqitur asnjë kërkesë për vendin e lirë të shpallur.
11.13.7 Punonjësit doganorë, të transferuar për shkak të nevojave operacionale, në përputhje me dispozitën 11.13.6, gëzojnë të drejtën e shpenzimeve për udhëtimin dhe të dietave ditore, në varësi të kushteve të transferimit, në përputhje me dispozitat përkatëse në fuqi.
11.13.8  Administrata mund të kryejë një transferim të menjëhershëm, të përkohshëm dhe të detyrueshëm, vetëm në rrethana shumë detyruese. Këto transferime të përkohshme duhet të trajtohen si mundësia e fundit për të përmbushur vetëm nevojat operacioniale të domosdoshme dhe zgjasin për një maksimum kohor deri në 3 muaj. Kur administrata gjykon se kjo nevojë operacionale zgjat më tepër se 3 muaj, atëherë ajo duhet ta konsiderojë si vend të lirë, që duhet të plotësohet nëpërmjet procedurave standarde të punësimit.
11.13.9  Në rastet e transferimit të përkohshëm e të detyrueshëm të një zyrtari në rrethanat e lartpërmendura, ata kthehen në postin e tyre të mëparshëm në fund të periudhës 3-mujore. Zyrtarët e transferuar përkohësisht gëzojnë të drejtën e marrjes se shpenzimeve për udhëtimin, si dhe të dietave ditore, në përputhje me dispozitat përkatëse në fuqi.
11.13.10  Zyrtarët e transferuar me kërkesë të tyre, sikurse parashikohet në pikën 11.13, nuk e gëzojnë të drejtën e pretendimit të shpenzimeve për transportin dhe dietën ditore.
11.13.11  Nëpunësit që kanë punuar të paktën 1 vit pas periudhës së provës në pozicionet që i korrespondojnë kategorive të fituara prej tyre, nëpërmjet procedurave të rregullta, të përcaktuara në këto dispozita, nuk e humbin të drejtën e ushtrimit të kategorisë në fjalë edhe nëse për arsye personale kanë kërkuar me shkrim të transferoheshin në një pozicion që i korrespondon një kategorie më të ulët.
11.14  Zyrtarët, me kusht që të mos kenë çështje disiplinore apo penale në shqyrtim e sipër ndaj tyre, kanë të drejtën e kërkimit të një lejeje të papaguar për një periudhë kohore deri në 1 vit. Në bazë të arsyeve personale të nevojave operacionale të shërbimit doganor, Drejtori i Përgjithshëm i Doganave autorizon apo refuzon këtë leje.
11.14.1 Zyrtarët, që kanë përfunduar lejen e papaguar, kanë të drejtë të kërkojnë të emërohen në një vend pune që përputhet me kategorinë e mëparshme, pa iu nënshtruar procedurave të rekrutimit. Drejtori i Përgjithshëm i Doganave vendos se në cilin vend pune do të emërohet zyrtari i kthyer.
11.14.2 Në rast se zgjatja jo e zakonshme e lejes së papaguar nuk jepet me shkrim nga Drejtori i Përgjithshëm i Doganave, moskthimi në detyrë, brenda periudhës së përcaktuar, konsiderohet si braktisje e vendit të punës. Zgjatje të tilla jo të zakonshme mund të jepen vetëm për një maksimum kohor tremujor.
11.15 Zyrtarët që, për arsye personale, japin dorëheqjen nga shërbimi doganor dhe dëshirojnë të kthehen përsëri në këtë shërbim, u nënshtrohen procedurave normale të punësimit për kandidatët e jashtëm.

KREU VI
Shkeljet dhe masat disiplinore

16.  Në përputhje me pikën 6 të nenit 16 të Kodit Doganor të Republikës së Shqipërisë, me ligjin nr.8549, datë 11.11.1999 "Statusi i nëpunësit civil" dhe akteve nënligjore në zbatim të tij, si dhe çdo ndryshim të mëtejshëm të tyre, ky kre përcakton shkeljet disiplinore, procedurat për zbatimin e masave disiplinore, si dhe procedurat e apelimit ndaj vendimeve disiplinore administrative.
16.1  Llojet e shkeljeve disiplinore përcaktohen në përputhje me pikën 1 të vendimit nr.306, datë 13.6.2000 të Këshillit të Ministrave "Për disiplinën në shërbimin civil". Çdo ndryshim i mëtejshëm i këtij vendimi, për pasqyrimin e shkeljeve, i shtrin efektet edhe mbi këtë dispozitë.
Pavarësisht nga paragrafi i parë, shkelje disiplinore do të konsiderohet edhe çdo thyerje e dispozitave të Kodit Doganor dhe dispozitave zbatuese të tij, si dhe e urdhrit të Ministrit të Financave për rregullat e etikës në shërbimin doganor shqiptar.
17.  Komiteti disiplinor
17.1 Drejtori i Përgjithshëm i Doganave ngre komitetin disiplinor, i cili përbëhet nga 3 anëtarë, përkatësisht nga nëndrejtori i përgjithshëm administrativ, me atributet e kryetarit dhe nga 2 zyrtarë të kategorisë A. Zyrtarët e kategorisë A zëvendësohen çdo vit me zyrtarë të tjerë të së njëjtës kategori. Rolin e sekretariatit të komitetit disiplinor e luan sekretarja e nëndrejtorit administrativ. Komiteti disiplinor i merr vendimet me shumicë votash.
17.2  Komiteti disiplinor merret me të gjithë personelin doganor, me përjashtim të Drejtorit të Përgjithshëm apo, nëndrejtorët e përgjithshëm, për të cilët masat disiplinore merren nga Këshilli i Ministrave, me propozimin e Ministrit të Financave, dhe nga Ministri i Financave, me propozim të Drejtorit të Përgjithshëm.
17.3 Komiteti disiplinor garanton zbatimin e rregullave dhe të procedurave disiplinore të parashikuara në këtë vendim, mbështetur në parimet e drejtësisë dhe të barazisë, në trajtimin e punonjësve.
17.4 Në rast se anëtari i komitetit e ka të pamundur paraqitjen në mbledhjet e komitetit, ai zëvendësohet në përputhje me dispozitat përkatëse të ligjit nr.8485, datë 12.5.1999 "Kodi i Procedurave Administrative të Republikës së Shqipërisë".
17.5 Në rastet kur anëtarët e komitetit disiplinor janë drejtuesit raportues të zyrtarëve të akuzuar apo ata vetë janë nën akuzë, atëherë këta anëtarë duhet të zëvendësohen sipas dispozitave të përcaktuara në pikën 17.4 dhe shërbejnë vetëm si zyrtarë raportues në procedurën disiplinore.

17.6 Vendimet disiplinore merren kur sigurohet shumica e votave të të gjithë anëtarëve të komitetit për një linjë të veçantë veprimi.
17.7 Për të gjitha mbledhjet, seancat dëgjimore dhe procedimet disiplinore, të zhvilluara nga komiteti disiplinor mbahet regjistrim i hollësishëm, i dokumentuar. Regjistrimet nënshkruhen nga të gjithë anëtarët e komitetit dhe janë konfidenciale.
18. Masat disiplinore
18.1  Çdo person që dyshon se një punonjës doganor ka kryer një shkelje disiplinore, pa rënë ndesh me dispozitat e Kodit Penal dhe aktet e tij nënligjore, njofton shefin e zyrës përkatëse, drejtorin e drejtorisë apo të drejtorisë rajonale.
18.1.1  Në rast shkeljesh, drejtuesi i përmendur në pikën 18.1 kryen një hetim paraprak për të vërtetuar faktet dhe, kur është e nevojshme, merr deklarime nga çdo dëshmitar i mundshëm. Rezultatet përmblidhen në një raport vlerësimi. Nëse nga hetimi disiplinor vërtetohet se është bërë një shkelje disiplinore, eprori direkt e njofton punonjësin menjëherë, me shkrim, për shkeljen/t që rëndojnë mbi të.
18.1.2  Raporti që përmban informacionet e përmendura në pikën 18.1.1, si edhe raporti i vlerësimit duhet të dërgohet nga shefi i zyrës, brenda 10 ditëve nga data e marrjes së njoftimit për shkeljen, në komitetin disiplinor, i cili duhet ta vlerësojë çështjen brenda 30 ditëve nga marrja e raportit. Komiteti mund t'i kërkojë zyrës doganore përkatëse që të sigurojë të gjitha të dhënat e nevojshme për vlerësimin e kësaj çështjeje.
Pas shqyrtimit të plotë të dokumentacionit përkatës, komiteti disiplinor organizon një seancë zyrtare disiplinore, gjatë së cilës zyrtari ka të drejtë ta shtrojë çështjen dhe të përgjigjet për akuzat e bëra. Zyrtari i hetuar gëzon të drejtën e një ndihme ligjore, me shpenzimet e veta. Ai njoftohet përmes fletëthirrjes për të marrë pjesë në seancën disiplinore. Dëshmitarët e çështjes, gjithashtu, njoftohen përmes fletëthirrjeve, të cilat duhet të përfshihen në dosjen e seancës së komitetit, siç përmendet në pikën 17.7.
Bazuar në faktet e vërtetuara dhe në të dhënat e grumbulluara, sipas natyrës dhe rëndësisë së shkeljes, komiteti disiplinor i  rekomandon Drejtorit të Përgjithshëm të Doganave hedhjen poshtë të çështjes apo vendosjen e njërës prej masave të përcaktuara në pikën 3 të nenit 25 të ligjit nr.8549, datë 11.11.1999 "Statusi i nëpunësit civil".
18.3 Kur i njëjti punonjës merr masa disiplinore të përsëritura, komiteti disiplinor mund t'i propozojë Drejtorit të Përgjithshëm largimin nga puna të zyrtarit në fjalë.
18.4 Drejtori i Përgjithshëm ka autoritetin ligjor që, brenda 15 ditëve:
a) të pranojë rekomandimin e komitetit disiplinor, rast ky në të cilin ai nxjerr një vendim përfundimtar me shkrim. Drejtoria e Administrimit të Personelit dhe e Trajnimit përgjigjet për zbatimin e vendimit dhe për njoftimin e zyrtarit të përfshirë; Administrata e njofton, me shkrim, zyrtarin e përfshirë për të drejtat e tij të apelimit dhe për kufijtë kohorë përkatës. Kopja e vendimit të marrë arkivohet në dosjen e çështjes;
b) të mos pranojë rekomandimin e komitetit disiplinor dhe t'ia kthejë çështjen për rishqyrtim këtij komiteti, për arsye të dokumentuara të mungesës së provave, të të dhënave apo të hetimit shtesë të kërkuar.
c)  të mos pranojë rekomandimin e komisionit disiplinor, pas rishqyrtimit, kur arsyet për këtë vendim mbështeten nga një raport me shkrim.
18.5 Vendimi për masë disiplinore, i marrë ndaj punonjësit doganor, pasqyrohet në dosjen e tij personale.
18.6  Afatet e shuarjes së masave disiplinore
Me kusht që ndaj nëpunësve të mos jenë zbatuar masa të tjera disiplinore të mëvonshme, masat e dhëna shuhen nga dosja personale e punonjësve, brenda:
i) 1(një) viti, për masat disiplinore që përcaktohen në shkronjat "a" dhe "b" të pikës 3 të nenit 25 të ligjit nr.8549, datë 11.11.1999 "Statusi i nëpunësit civil".
ii) 18 muajve, për masat disiplinore që përcaktohen në shkronjat "a" dhe "b" të pikës 3 të nenit 25 të ligjit nr.8549, datë 11.11.1999 "Statusi i nëpunësit civil".


18.7 Kur shkelja disiplinore u nënshtrohet dispozitave të Kodit Penal, administrata doganore siguron që hetimi i plotë dhe i duhur për të pranuar apo për të refuzuar një shkelje të tillë të kryhen nga autoritetet përkatëse.
19. Procedurat e apelimit ndaj vendimeve disiplinore të administratës doganore rregullohen me ligjin nr.8549, datë 11.11.1999 "Statusi i nëpunësit civil" dhe aktet nënligjore në zbatim të tij.
20. Krerët I, II, III deri në pikën 12 dhe IV, aneksi 1, si dhe çdo dispozitë tjetër, që bie në kundërshtim me këto dispozita, shfuqizohen.
21. Dispozita tranzitore
I gjithë personeli doganor që, në çastin e hyrjes në fuqi të këtij vendimi, ushtron funksionet e kategorisë C3 e merr automatikisht këtë kategori, pa iu nënshtruar procedurave të testimit.".
Ky vendim hyn në fuqi pas botimit në Fletoren Zyrtare.

Kryeministri
Fatos Nano

Aneksi	I
në përputhje me pjesën II titulli I kreu 3 neni 10 të dispozitave zbatuese të Kodit.

	Kategoria
	Eprori i drejtperdrejtë
	Kriteret e arsimimit
	Kriteret profesionale
	Kritere të tjera

	Drejtor i
Përgjithshëm
	Ministri i Financave
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
të vendit të punës
	Të ketë të paktën 1 vit eksperiencë
punë si nëndrejtor i përgjithshëm,
ose të paktën 4 vjet eksperiencë
pune në një post të kategorisë A, si
dhe të paktën 4 vjet eksperiencë
pune në poste të barasvlershme me
sa më sipër për zyrtarët e lartë të
shërbimit civil
	Njohja e të paktën një
gjuhe të huaj, kryesore
(anglisht ose frëngjisht)
Kërkesat e vendit të
punës

	Nëndrejtor i
Përgjithshëm
	Drejtori i Përgjithshëm
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
të vendit të punës
	Të ketë të paktën 4 vjet 
eksperiencë pune në një post të
kategorisë A
Të paktën 4 vjet eksperiencë pune
në poste të barasvlershme me
nëndrejtorin e përgjithshëm për
zyrtarët e lartë të shërbimit civil
	Njohja e të paktën një
gjuhe të huaj kryesore
(anglisht ose frëngjisht)
Kërkesat e vendit të
punës

	Zyrtar i
kategorisë A
	Drejtori i Përgjithshëm
Nëndrejtori i përgjithshëm
përgjegjës për fushën
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
të vendit të punës
	Të pakten 2 vjet eksperiencë pune
pa ndërprerje në një post të
kategorisë B
Të paktën 2 vjet eksperiencë punë
pa ndërprerje në një post të
barasvlefshëm me kategorinë B,
për punonjës nga jashtë sistemit
doganor
	Njohja e të paktën një
gjuhe të huaj kryesore
(anglisht ose frëngjisht)
Kërkesat e vendit të
punës

	Zyrtar i
kategorisë B
	Drejtori i drejtorisë
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
	Të paktën 2 vjet eksperiencë pune
pa ndërprerje në një post të
kategorisë C1, si dhe punonjës të
	Njohja e të paktën një
gjuhe të huaj 
Kërkesat e
vendit të punës






	Kategoria
	Eprori i drejtpërdrejtë
	Kriteret e arsimimit
	Kriteret profesionale
	Kritere të tjera

	
	
	të vendit të punës
	fushave të tjera të shërbimt publike
	

	Zyrtar i
kategorisë C1
	Drejtori i drejtorisë ose
shefi i sektorit, ose
kryetari i degës doganore
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
të vendit të punës
	Të paktën 2 vjet eksperiencë punë
pa ndërprerje në një post të
kategorisë C2, si dhe punonjës të
fushave të tjera të shërbimt publik
	Njohje e të paktën një
gjuhe të huaj  
Kërkesat e
vendit të punës

	Zyrtar i
kategorisë C2
	Kryetari i degës doganore
Drejtuesi i drejtorisë në DPD
Drejtuesi i drejtorisë rajonale
	Diplomë universitare në shkencat
ekonomike, juridike, natyrore dhe
të profileve të tjera sipas kërkesave
të vendit të punës
	Të pakten 2 vjet eksperiencë pune
pa ndërprerje në një post të
kategorisë C3, si dhe punonjës të
fushave të tjera të shërbimt publik
	Njohje e të paktën një gjuhe
të huaj
 Kërkesat e
vendit të punës

	Personel i ul137t
doganor i
kategoris137 C3
	Kryetari i degës doganore
Kryetari i zyrës
Drejtori i drejtorisë
	Diplomë e shkollës së mesme
	Të jetë punonjës i kategorisë D1, si
dhe punonjës të fushave të tjera
	

	Personel
Ndihmës i
kategorisë D1
	Kryetari i zyrës doganore 
Drejtori i drejtorisë në
drejtorinë rajonale
	Diplomë e shkollës së mesme
	Nuk është e domosdoshme por
mund të përbëjë prioritet
	Kërkesat e vendit të
punës

	Personel tjeter
ndihmës i
kategorisë D2
	Kryetari i zyrës doganore
Drejtori i drejtorisë në
drejtorinë rajonale
	Deftesë e shkollës tetëvjecare, si
dhe çdo certifikatë shtesë që
konsiderohet e nevojshme për
kryerjen e detyrës
	Nuk është e domosdoshme por
mund të përbëjë prioritet
	Kërkesat e vendit të
punës

URDHËR
Nr.44, datë 4.2.2004

PËR MIRATIMIN E RREGULLORES “ PËR PROcEDURAT DHE KRITERET PËR DHËNIEN E LEJEVE TË MANOVRIMIT PËRDORUESVE TË MAKINERIVE TË RËNDA TË NDËRTIMIT DHE DISIPLINIMI I PËRDORIMIT TË MAKINERIVE TË NDËRTIMIT”

Në mbështetje të pikës 4 të nenit 102 të Kushtetutës, të nenit 24 të ligjit nr.8872, datë 29.3.2002 "Për arsimin dhe formimin profesional në Republikën e Shqipërisë” dhe të pikës 3 të vendimit të Këshillit të Ministrave nr.808, datë 4.12.2003 “Për dhënien e lejeve të manovrimit përdoruesve të makinerive të rënda të ndërtimit”

URDHËROJ:

Miratimin e rregullores “Për procedurat dhe kriteret për dhënien e lejeve të manovrimit përdoruesve të makinerive të rënda të ndërtimit dhe disiplinimi i përdorimit të makinerive të ndërtimit”, bashkëlidhur këtij urdhri. 
Ngarkohen Ministria e Rregullimit të Territorit dhe e Turizmit, Drejtoria e Policisë së Ndërtimit dhe të gjitha institucionet dhe subjektet e interesuara për zbatimin e këtij urdhri.
Ky urdhër hyn në fuqi menjëherë.

Ministri
Bashkim Fino


RREGULLORE
Nr.1, datë 4.2.2004

PËR PROCEDURAT DHE KRITERET PËR DHËNIEN E LEJEVE TË MANOVRIMIT PËRDORUESVE TË MAKINERIVE TË RËNDA TË NDËRTIMIT DHE DISIPLINIMI I PËRDORIMIT TË MAKINERIVE TË NDËRTIMIT


KREU I
QËLLIMI, OBJEKTI  I RREGULLORES DHE FUSHA E VEPRIMIT

Neni 1
Qëllimi i rregullores

Kjo rregullore ka për qëllim vendosjen mbi baza unike e ligjore të aktivitetit të administrimit dhe të përdorimit të makinerive të ndërtimit, sipas karakteristikave teknike e të sigurisë në punë, në sheshet dhe objektet e ndërtimit (me përjashtim të rregullave të lëvizjes në rrugë automobilistike).

Neni 2

Kjo rregullore përcakton dhe e shtrin fushën e veprimit të saj në:
1.Vendosjen e rregullave për përgatitjen dhe kontrollin e aftësive profesionale, si dhe pajisjen me leje manovrimi të manovratorëve të makinerive të rënda të ndërtimit.
2.Vendosjen e rregullave të administrimit dhe të përdorimit të makinerive të ndërtimit. 


KREU II
KOMISIONI I POSAÇËM PËR DHËNIEN E LEJEVE TË MANOVRIMIT

Neni 3

1. Lejet e manovrimit jepen nga Komisioni i Posaçëm për dhënien e lejeve të manovrimit që funksionon pranë  Ministrisë së Rregullimit të Territorit dhe të Turizmit sipas përcaktimit të bërë në pikën 2 të vendimit të Këshillit të Ministrave nr.808, datë 4.12.2003.
2. Komisioni i Posaçëm për dhënien e lejeve të manovrimit për makineritë e rënda të ndërtimit është organi i vetëm në territorin e Republikës së Shqipërisë që ka të drejtën e dhënies së lejeve për ushtrimin e veprimtarisë në këtë fushë.
3. Komisioni drejtohet nga Ministri i Rregullimit të Territorit dhe i Turizmit si kryetar apo ndonjë person i autorizuar prej tij.

Neni 4

1. Ngritja, përbërja dhe shpërblimi i anëtarëve të këtij Komisioni bëhet me  urdhër të Ministrit të Rregullimit të Territorit dhe të Turizmit.
2. Komisioni merr vendime për personat fizikë që plotësojnë kërkesat për marrjen e lejes së manovrimit. Në rastin e një votimi të barabartë, vota e kryetarit është përcaktuese.
3. Vendimi i Komisionit për dhënien e lejeve të manovrimit  firmoset nga të gjithë anëtarët e Komisionit prezent në ditën e mbledhjes, por jo më pak se 70% e anëtarëve.
4. Komisioni mblidhet si rregull jo më pak se 1 (një) herë në muaj.

Neni 5

1. Komisioni thirret në mbledhje nga kryetari i tij. Në mungesë të kryetarit dhe me autorizim të tij mbledhjet mund të drejtohen nga njëri prej anëtarëve të Komisionit.
2. Në mbledhjet e tij Komisioni shqyrton edhe informacione e kërkesa të organeve të administratës publike për probleme të disiplinimit të përdorimit të makinerive të ndërtimit. Këto kërkesa në çdo rast duhet të jenë paraqitur në mënyrë zyrtare në Ministrinë e Rregullimit të Territorit dhe të Turizmit.
3. Mbledhjet e Komisionit janë të mbyllura dhe në to mbahet protokoll.

KREU III
KOMISIONI TEKNIK I VLERËSIMIT

Neni 6

Për të provuar aftësitë profesionale (teorike dhe praktike) të manovratorëve të makinerive të rënda të ndërtimit, që kërkojnë të pajisen me leje manovrimi, pranë Shoqatës së Ndërtuesve të Shqipërisë, krijohet Komisioni Teknik i Vlerësimit të tyre i përbërë nga inxhinierë mekanikë me përvojë. 
Vlerësimi i këtij Komisioni për çdo aplikant i përcillet Komisionit të Posaçëm për dhënien e lejeve të manovrimit për makineritë e rënda të ndërtimit pranë MRRTT-së.

KREU IV
SEKRETARIA E KOMISIONIT

Neni 7

Të gjitha kërkesat dhe dokumentacionet e nevojshme të personave fizikë të interesuar, dorëzohen pranë sektorit të licencave nëpërmjet Zyrës së Protokoll-Arkivit në Ministrinë e Rregullimit të Territorit dhe të Turizmit.
Neni 8

1. Sekretaria verifikon rregullshmërinë ligjore të  dokumentacioneve në zbatim të kësaj rregulloreje dhe harton materialin përfundimtar të mbledhjeve të tij. 
2. Sekretaria ka të drejtën e komunikimit zyrtar me subjektin e interesuar për plotësimin e dokumentacionit sipas kësaj rregulloreje deri në marrjen e lejes së manovrimit.
3. Dokumentet së bashku me kërkesën quhen zyrtarisht të dorëzuara nga data kur personi fizik i interesuar ka plotësuar dokumentet në përputhje me kërkesat e kësaj rregulloreje.
4. Sekretaria jep përgjigjet për miratimin e lejeve të manovrimit nga Komisioni, pas zbardhjes së vendimit.

Neni 9

Sekretaria e Komisionit mban lidhje të vazhdueshme, jep e merr informata në rrugë zyrtare me të gjitha institucionet që kanë të bëjnë me aktivitetin e personave fizikë në fushën e disiplinimit të përdorimit të makinerive të ndërtimit.

Neni 10

1. Sekretaria e Komisionit përgatit lejet e manovrimit në 2 kopje origjinale sipas formatit të propozuar nga Komisioni  dhe të miratuar nga Ministri i Rregullimit të Territorit dhe të Turizmit, mbi bazën e vendimit të Komisionit (formati i bashkëlidhet kësaj rregulloreje).
2. Lejet e manovrimit firmosen nga kryetari i Komisionit.
Një kopje origjinale i dorëzohet personit fizik. Gjithashtu një kopje origjinale e lejes së manovrimit së bashku me praktikën arshivohet pranë sektorit të licencave dhe regjistrohen në një libër themeltar regjistrimi në Ministrinë e Rregullimit të Territorit dhe të Turizmit. 

Neni 11

Nuk lejohet transferimi i lejes së manovrimit nga një person fizik tek tjetri.

Neni 12

Lejet e manovrimit që emërtohen në zbatim të kësaj rregulloreje, janë subjekt i tarifës të miratuar nga Ministria e Financave dhe derdhen në llogarinë e Ministrisë së Rregullimit të Territorit dhe të Turizmit.
Në sektorin e licencave së bashku me dokumentacionin, kërkesën dhe lejen e manovrimit, arshivohet dhe mandati i arkëtimit për pagesën sipas tarifës së caktuar.
Lejet e manovrimit tërhiqen pranë sektorit të licencave në MRRTT.
Leja e manovrimit ka afat vlefshmërie të përhershëm.

KREU IV
 E DREJTA E PëRDORIMIT, KUSHTET PëR DHëNIEN E LEJEVE Të MANOVRIMIT DHE EMëRTIMET E TYRE

Neni 13

Drejtuesit e subjekteve ndërtuese janë përgjegjes për administrimin e makinerive dhe pajisjeve të ndërtimit pranë tyre, si dhe për kualifikimin e personelit përdorues të tyre.



Neni 14

E drejta për të përdorur makineritë e rënda të ndërtimit, u jepet personave që kanë zhvilluar kursin teorik dhe praktik (me pagesë) për makineritë në fjalë. Për zhvillimin e këtyre kurseve, Ministria autorizon me kërkesën e tyre, subjektet shtetërore dhe private. 
Kushtet, afatet dhe programet për zhvillimin e kurseve jepen në shtojcën bashkëlidhur.
Lista e kursantëve që kanë mbaruar përgatitjen teoriko-praktike, e shoqëruar me vlerësimin “i aftë” nga subjekti që ka zhvilluar kursin, i dërgohet Komisionit të Posaçëm të dhënies së lejeve të manovrimit në Ministrinë e Rregullimit të Territorit dhe të Turizmit dhe Komisionit Teknik të Vlerësimit pranë Shoqatës së Ndërtuesve të Shqipërisë.
Në bazë të kësaj liste Komisioni Teknik i Vlerësimit pranë Shoqatës së Ndërtuesve të Shqipërisë merr në provim personat përkatës. 

Neni 15

Të gjithë manovratorët që punojnë me makineri të rënda ndërtimi, me hyrjen në fuqi të kësaj rregulloreje, do të pajisen me lejet e reja të manovrimit, brenda vitit 2004 sipas dy grupeve:
1. Rinovim i lejes për manovratorët e pajisur më parë me leje manovrimi për makineritë e rënda të ndërtimit, të cilët do të paraqiten në provim para Komisionit Teknik të Vlerësimit, vetëm për rregullat e sigurimit teknik për makineritë e tipeve të reja.
2. Pajisja me leje të re e të gjithë manovratorëve që punojnë si të tillë, por që nuk kanë kaluar në prova dhe nuk janë pajisur me leje manovrimi deri ditën e daljes të kësaj rregulloreje, do të paraqiten në provim para Komisionit Teknik të Vlerësimit vetëm pasi të kalojnë kursin teorik të përshpejtuar  përgatitor.
Kursi teorik i përshpejtuar përgatitor me pagesë do të përfshijë sistemet e reja hidraulike dhe rregullat e sigurimit teknik në punë me një program prej 12 orësh (dy ditë nga 6 orë) dhe do të zhvillohet pranë Shoqatës së Ndërtuesve të Shqipërisë nga inxhinierët me përvojë për makineritë e rënda të shoqërive të ndërtimit.
3.Kategoritë e manovratorëve të këtij neni nuk u nënshtrohen kurseve teorike dhe praktike për makineritë në fjalë, nga subjektet shtetërore dhe private, të autorizuara nga Ministria. 

Neni 16

1. Personat që do të pajisen me leje manovrimi në zbatim të kësaj rregulloreje duhet të paraqesin pranë MRRTT-së dokumentet si më poshtë vijon:
a) Kërkesë me shkrim nga aplikanti në formë autobiografie (Curriculum Vitae) me të dhënat kryesore: 
a) Emri, atësia, mbiemri, kombësia, vendlindja, ditëlindja, adresa, numri i telefonit, vendi i punës në qoftë se punon dhe 2 fotografi 3x4 cm;
b) Vërtetim nga gjykata dhe prokuroria ku kryen veprimtarinë;
c) Vërtetim nga organi i qeverisjes lokale për vendbanim;
d) Kopje të dëftesës së shkollës të noteruar;
e) Raport shëndetësor për shikimin dhe dëgjimin;
f) Vërtetim nga subjekti shtetëror apo privat i autorizuar nga MRRTT, që ka kryer kursin teorik dhe praktik për makinerinë në fjalë;
g) Vërtetim vlerësimi nga Komisioni Teknik i Vlerësimit pranë Shoqatës së Ndërtuesve të Shqipërisë;
h) Deklaratë se njohin dhe do të zbatojnë dispozitat e kësaj rregulloreje dhe rregullat e sigurimit teknik.
2. Manovratorët të përcaktuar në pikën 1 të nenit 15 të kësaj rregulloreje, krahas dokumentacionit sipas pikave a), b), c), e), g) dhe h) të pikës 1 të këtij neni, do të paraqesin edhe:
a) kopje të lejes së manovrimit (të noteruar).

3. Manovratorët të përcaktuar në pikën 2 të nenit 15 të kësaj rregulloreje, krahas dokumentacionit  sipas pikave a), b), c), d), e), g) dhe h) të pikës 1 të këtij neni, do të paraqesin edhe:
a) kërkesën e shoqërisë ku punon, llojin e makinerisë që ka në përdorim ose dokumentin e pronësisë së makinës.

Neni 17

Makineritë e rënda të ndërtimit dhe emërtimet e lejeve të manovrimit për to, të jenë si më poshtë:
a) Makineri gërmimi e ngarkimi dherash: Ekskavatorë, makineri gërmuese dragë, lopata ngarkuese, ngarkues të kombinuar (me goma dhe me zinxhirë), manovratorët emërtohen EKSKAVATORISTË.
b) Makineri gërmimi, transporti, nivelimi e ngjeshje dherash: Buldozerë, traktorë, skrepër, nivelues (greidera), rulo kompresorë, shtruese asfalto betoni (me goma dhe me zinxhirë), manovratorët emërtohen BULDOZERISTË.
c) Makineri ndërtimi mbi bazë automjeti: autovinca, autobetonierë, autobetonpompa, autobitumatriçe, autosonda, manovratorët emërtohen AUTOMAKINISTË.
Përdoruesit e makinerive të ndërtimit me rrota gome, përveç lejes së manovrimit duhet të jenë pajisur detyrimisht edhe me leje drejtimi (patentë) automjetesh të lëshuar nga Drejtoria e Përgjithshme e Shërbimeve të Transportit Rrugor, konform nenit 122 të ligjit nr.8378, datë 22.07.1998 “Kodi Rrugor” i Republikës së Shqipërisë.

Neni 18

E drejta për të përdorur makineritë e tjera të ndërtimit të mesme e të lehta (të gjitha ato që nuk përfshihen në emërtesën e makinerive të rënda) u jepet personave fizikë që kanë zhvilluar kursin teorik dhe praktik për makinerinë në fjalë dhe pasi të kenë dhënë provim pranë Komisionit Teknik të ngritur pranë subjekteve ndërtuese. Në Komision duhet të jetë detyrimisht dhe një inxhinier mekanik.
 
KREU V
DISIPLINIMI I PëRDORIMIT Të MAKINERIVE Të NDëRTIMIT DHE RREGULLA Të SIGURIMIT TEKNIK

Neni 19

Subjektet ndërtimore ua dorëzojnë me procesverbal makineritë, vetëm përdoruesve të pajisur me leje manovrimi të cilët e shfrytëzojnë, mirëmbajnë dhe përgjigjen për dëmet që shkaktohen për faj të tyre. Procesverbali firmoset nga drejtuesit e shoqërisë dhe nga përdoruesi marrës në dorëzim.

Neni 20

Procesverbali i marrjes në dorëzim të makinerisë dhe leja e manovrimit janë dokumente teknike që duhet të mbahen detyrimisht nga përdoruesi gjatë gjithë kohës që shfrytëzon makineritë. Ato paraqiten sa herë që kërkohet nga personat e ngarkuar për kontroll. Ndalohet shfrytëzimi i makinerisë nga përdoruesit pa qenë të pajisur me këto dokumente.

Neni 21

Për mjetet ngritëse, si vinç-kullë, vinç-derik, vinç-stacionerë, ashensorë zmontimi dhe montimi në objektin e ri, do të bëhet me specialistë, nën mbikëqyrjen e drejtuesit teknik të shoqërisë dhe një inxhinier mekanik i pajisur me licencë, të cilët do të asistojnë dhe do të kontrollojnë të gjitha regjistrimet dhe provat që duhet të plotësojnë këto makineri (prova pa ngarkesë dhe me ngarkesë) për të qenë të gatshme për punë. Në përfundim të provave mbahet një procesverbal ndërmjet drejtuesit teknik të subjektit, specialistëve të montimit, inxhinierit mekanik dhe manovratorit.

Neni 22

Përdoruesi çdo ditë para fillimit të punës provon gjendjen teknike të makinerisë duke e vënë atë në lëvizje. Nëse konstaton ndonjë mungesë ose defekt, ndalon makinerinë dhe lajmëron personat përgjegjës. Ndalohet fillimi dhe vazhdimi i punës me makineri të defektuara dhe me mungesa.

Neni 23

Subjektet ndërtimore janë të detyruara të japin udhëzime mbi rregullat e sigurimit teknik dhe rregullat e shfrytëzimit të makinerive që janë në përdorim jo më pak se një herë në tre muaj.

Neni 24

Në rastin kur makineria punon me ndërresa, kontrolli i gjendjes teknike të makinerisë bëhet në praninë e dorëzuesit dhe marrësit në dorëzim. Marrësi në dorëzim, në qoftë se bindet se makineria është në gjendje të mirë, fillon punën, në të kundërtën lajmëron menjëherë përgjegjësin për gjendjen teknike të saj. Shënimet mbi gjendjen teknike të makinerisë bëhen në librin e dorëzimit të turnit, me të cilin pajiset çdo makineri që punon me ndërresa.

Neni 25

Personeli inxhiniero-teknik, si dhe manovratorët e makinerive në shoqëritë ndërtimore, janë të detyruar që para vënies në shfrytëzim të makinerive dhe pajisjeve, të njohin dhe të zbatojnë, rregullat e përdorimit, mirëmbajtjes dhe sigurimit teknik të tyre, si dhe të kryejnë provat e plota teknike dhe teknologjike.

Neni 26

Subjektet ndërtimore organizojnë punën për mirëmbajtjen dhe riparimin e makinerive në ofiçinat e tyre apo në ofiçina të specializuara, duke ruajtur gjendjen teknike për punë të sigurt pa defekte e avari, që mund të shkaktojnë aksidente në objektet e punës.

Neni 27

Subjektet ndërtimore organizojnë punën me makineri në objektet që ndërtojnë sipas një planorganizimi të hartuar e të miratuar prej tyre duke pasur parasysh: kapacitetet teknike, zonat e lëvizjes dhe të manovrimit, thellësitë e gërmimit, këndet e skarpateve, rrugët e kalimit, distancat nga objektet e ndërtuara, shenjat kufizuese për njerëzit etj.

Neni 28

Përdoruesit e makinerive të ndërtimit mbajnë përgjegjësi për gjendjen teknike të makinerisë që përdorin dhe duhet të sigurojnë punë me regjim teknik normal, pa avari dhe me siguri të plotë për jetën e tyre dhe të personave të tjerë që punojnë rreth tyre. Ata nuk zbatojnë asnjë urdhër apo nuk marrin asnjë iniciativë për të punuar në kundërshtim me rregullat teknike dhe rregullat e sigurimit teknik.

Neni 29

Për shkeljen e rregullave të administrimit dhe të përdorimit të makinerive, kanë përgjegjësi sipas rastit, disiplinore, materiale ose penale personat fajtorë, si dhe personat që kanë urdhëruar të punohet në kundërshtim me rregullat teknike dhe rregullat e sigurimit teknik.
Neni 30

Në rast se makineria, si rezultat i përdorimit të saj jo të rregullt, shkakton avari që shoqërohen dhe me viktima, njoftohet menjëherë organi i prokurorisë dhe merren masa për të ruajtur vendin ku ka ndodhur avaria për të mos bërë ndryshime. Përjashtohen rastet kur duhen nxjerrë personat e dëmtuar nga avaria për t'u dhënë ndihmën mjekësore, si dhe për të likuiduar vatrën që mund të zmadhojë dëmin.
 
Neni 31

Përdorimi i makinerive të rënda, pa lejen e manovrimit përbën dhe ndëshkohet si shkelje e rregullave të sigurimit teknik në ndërtim.

Neni 32

Për shkeljet e dispozitave të kësaj rregulloreje, me kërkesë të motivuar të Drejtorisë së Policisë së Ndërtimit dhe institucioneve dhe subjekteve të interesuara, Komisioni i Posaçëm për dhenien e lejeve të manovrimit, gëzon të drejtën e marrjes së masave disiplinore me heqjen e lejes për një periudhë 6-mujore, njëvjeçare deri në heqjen e lejes së manovrimit përgjithmonë. 
Masat e marra i njoftohen personit ndaj të cilit është marrë masa dhe subjektit juridik ku ai punon.
Personi ndaj të cilit është marrë masa përkatëse ka të drejtën e ankimit te Ministri i Rregullimit të Territorit dhe të Turizmit, brenda 10 ditëve, nga data e njoftimit.


SHTOJCA
PËR KRITERET, AFATET DHE PROGRAMET PËR ZHVILLIMIN E KURSEVE PËR LEJE MANOVRIMI PËR MAKINERITË E RENDA TË NDËRTIMIT

SUBJEKTET QË AUTORIZOHEN
(Kushtet që duhet të plotësojnë subjektet)
Të jenë persona juridikë të regjistruar në gjykatë.
Të jenë të licencuar nga Ministria e Rregullimit të Territorit dhe të Turizmit dhe të kenë si drejtues teknik ose në stafin e shoqërisë një inxhinier mekanik.
Të kenë klasë për zhvillimin e kurseve të pajisura me mjete didaktike si pankarta, nyje, agregate etj.
Të kenë në pronësi makineri të rënda ndërtimi nga të gjitha llojet, me mbi 10 copë gjithsej.                      
KURSET E KUALIFIKIMIT (AFATET DHE PROGRAMET E KURSEVE)
Kursi teorik duhet të përfshijë një periudhë kohe jo më të vogël se 32 orë.
Në program të përfshihen njohuri për:
- Makineritë e ndërtimit
- Motorrët
- Sistemet e frenimit
- Sistemet e lëvizjes
- Sistemet hidraulike
- Sistemet e ngritjes (polispaset, kavot, cilindrat, pultet e komandimit, pompat hidraulike, shpërndarësit etj.)
- Manovrimin e makinerive
- Mirëmbajtjen (shërbimet teknike, ndërrimin e filtrave, vajrave etj.)
- Rregullat e sigurimit teknik etj.
Për zhvillimin e praktikës kryhet një stazh në punë si ndihmës nën drejtimin e një manovratori me përvojë për një periudhë kohe jo më të vogël se dy muaj.

VENDIM
Nr.5, datë 12.3.2004

PËR DHËNIEN E LICENCËS PËR SHFRYTËZIMIN DHE PRODHIMIN E ENERGJISË ELEKTRIKE SHOQËRISË "JUANA" shpk

Në mbështetje të ligjit nr.9072, datë 22.5.2003 "Për sektorin e energjisë elektrike" neni 13 pika 1, Bordi i Komisionerëve të Entit Rregullator të Energjisë elektrike në mbledhjen e tij të datës 12.3.2004, pasi shqyrtoi kërkesën e paraqitur nga shoqëria "Juana" sh.p.k për marrje licence për prodhimin dhe shfrytëzimin e energjisë elektrike,

VENDOSI:

1. Dhënien e licencës shoqërisë "Juana" sh.p.k. për prodhimin dhe shfrytëzimin e energjisë elektrike.
2. Ky vendim hyn në fuqi menjëherë dhe botohet në Fletoren Zyrtare.

KRYETARI i ERE-s
Pjetër Dema



VENDIM
Nr.12, datë 7.4.2004

PËR DHËNIEN E LICENCËS PËR SHFRYTËZIMIN DHE PRODHIMIN E ENERGJISË ELEKTRIKE SHOQËRISË "KORSEL" SHPK

Në mbështetje të ligjit 9072, datë 22.5.2003 "Për sektorin e energjisë elektrike", neni 13 pika 1, Bordi i Komisionerëve të Entit Rregullator të Energjisë Elektrike në mbledhjen e tij të datës 12.3.2004, pasi shqyrtoi kërkesën e paraqitur nga shoqëria "Korsel" sh.p.k. për marrje licence për prodhimin dhe shfrytëzimin e energjisë elektrike,

VENDOSI:

1. Dhënien e licencës shoqërisë "Korsel" sh.p.k. për prodhimin dhe shfrytëzimin e energjisë elektrike.
2. Ky vendim hyn në fuqi menjëherë dhe botohet në Fletoren Zyrtare.

KRYETARI I ERE-s
Pjetër Dema
